pli: Ime dasasatā yakkhā,


nikaya: snp

layer: root

title_pli: Sutta Nipāta 1.9 Hemavatasutta

pli: Iddhimanto yasassino;


pli: Sabbe taṁ saraṇaṁ yanti,


pli: Tvaṁ no satthā anuttaro.


pli: Te mayaṁ vicarissāma,


pli: Gāmā gāmaṁ nagā nagaṁ;


pli: Namassamānā sambuddhaṁ,


pli: Dhammassa ca sudhammatan”ti.


pli: Hemavatasuttaṁ navamaṁ.


title_pli: Sutta Nipāta 2.1 Ratanasutta

pli: Sutta Nipāta 2.1


pli: Ratanasutta


pli: Yānīdha bhūtāni samāgatāni,


pli: Bhummāni vā yāni va antalikkhe;


pli: Sabbeva bhūtā sumanā bhavantu,


pli: Athopi sakkacca suṇantu bhāsitaṁ.


pli: Tasmā hi bhūtā nisāmetha sabbe,


pli: Mettaṁ karotha mānusiyā pajāya;


pli: Divā ca ratto ca haranti ye baliṁ,


pli: Tasmā hi ne rakkhatha appamattā.


pli: Yaṁ kiñci vittaṁ idha vā huraṁ vā,


pli: Saggesu vā yaṁ ratanaṁ paṇītaṁ;


pli: Na no samaṁ atthi tathāgatena,


pli: Idampi buddhe ratanaṁ paṇītaṁ;


pli: Etena saccena suvatthi hotu.


pli: Khayaṁ virāgaṁ amataṁ paṇītaṁ,


pli: Yadajjhagā sakyamunī samāhito;


pli: Na tena dhammena samatthi kiñci,


pli: Idampi dhamme ratanaṁ paṇītaṁ;


pli: Yaṁ buddhaseṭṭho parivaṇṇayī suciṁ,


pli: Samādhimānantarikaññamāhu;


pli: Samādhinā tena samo na vijjati,


pli: Ye puggalā aṭṭha sataṁ pasatthā,


pli: Cattāri etāni yugāni honti;


pli: Te dakkhiṇeyyā sugatassa sāvakā,


pli: Etesu dinnāni mahapphalāni;


pli: Idampi saṅghe ratanaṁ paṇītaṁ,


pli: Ye suppayuttā manasā daḷhena,


pli: Nikkāmino gotamasāsanamhi;


pli: Te pattipattā amataṁ vigayha,


pli: Laddhā mudhā nibbutiṁ bhuñjamānā;


pli: Etena saccena suvatthi hotu.


pli: Yathindakhīlo pathavissito siyā,


pli: Catubbhi vātehi asampakampiyo;


pli: Tathūpamaṁ sappurisaṁ vadāmi,


pli: Yo ariyasaccāni avecca passati;


pli: Ye ariyasaccāni vibhāvayanti,


pli: Gambhīrapaññena sudesitāni;


pli: Kiñcāpi te honti bhusaṁ pamattā,


pli: Na te bhavaṁ aṭṭhamamādiyanti;


pli: Sahāvassa dassanasampadāya,


pli: Tayassu dhammā jahitā bhavanti;


pli: Sakkāyadiṭṭhī vicikicchitañca,


pli: Sīlabbataṁ vāpi yadatthi kiñci.


pli: Catūhapāyehi ca vippamutto,


pli: Chaccābhiṭhānāni abhabba kātuṁ;


pli: Idampi saṅghe ratanaṁ paṇītaṁ,


pli: Kiñcāpi so kamma karoti pāpakaṁ,


pli: Kāyena vācā uda cetasā vā;


pli: Abhabba so tassa paṭicchadāya,


pli: Abhabbatā diṭṭhapadassa vuttā;


pli: Etena saccena suvatthi hotu.


pli: Vanappagumbe yatha phussitagge,


pli: Gimhānamāse paṭhamasmiṁ gimhe;


pli: Tathūpamaṁ dhammavaraṁ adesayi,


pli: Nibbānagāmiṁ paramaṁ hitāya;


pli: Idampi buddhe ratanaṁ paṇītaṁ,


pli: Varo varaññū varado varāharo,


pli: Anuttaro dhammavaraṁ adesayi;


pli: Khīṇaṁ purāṇaṁ nava natthi sambhavaṁ,


pli: Virattacittāyatike bhavasmiṁ;


pli: Te khīṇabījā avirūḷhichandā,


pli: Nibbanti dhīrā yathāyaṁ padīpo;


pli: Idampi saṅghe ratanaṁ paṇītaṁ,


pli: Yānīdha bhūtāni samāgatāni,


pli: Bhummāni vā yāni va antalikkhe;


pli: Tathāgataṁ devamanussapūjitaṁ,


pli: Buddhaṁ namassāma suvatthi hotu.


pli: Dhammaṁ namassāma suvatthi hotu.


pli: Saṅghaṁ namassāma suvatthi hotūti.


pli: Ratanasuttaṁ paṭhamaṁ.


title_pli: Sutta Nipāta 2.10 Uṭṭhānasutta

pli: Sutta Nipāta 2.10


pli: Uṭṭhānasutta


pli: Uṭṭhahatha nisīdatha,


pli: ko attho supitena vo;


pli: Āturānañhi kā niddā,


pli: sallaviddhāna ruppataṁ.


pli: Daḷhaṁ sikkhatha santiyā;


pli: Mā vo pamatte viññāya,


pli: Maccurājā amohayittha vasānuge.


pli: Yāya devā manussā ca,


pli: sitā tiṭṭhanti atthikā;


pli: Tarathetaṁ visattikaṁ,


pli: khaṇo vo mā upaccagā;


pli: Khaṇātītā hi socanti,


pli: nirayamhi samappitā.


pli: Pamādo rajo pamādo,


pli: Pamādānupatito rajo;


pli: Appamādena vijjāya,


pli: Abbahe sallamattanoti.


pli: Uṭṭhānasuttaṁ dasamaṁ.


title_pli: Sutta Nipāta 2.11 Rāhulasutta

pli: Sutta Nipāta 2.11


pli: Rāhulasutta


pli: “Kacci abhiṇhasaṁvāsā,


pli: nāvajānāsi paṇḍitaṁ;


pli: Ukkādhāro manussānaṁ,


pli: kacci apacito tayā”.


pli: “Nāhaṁ abhiṇhasaṁvāsā,


pli: avajānāmi paṇḍitaṁ;


pli: niccaṁ apacito mayā”.


pli: “Pañca kāmaguṇe hitvā,


pli: piyarūpe manorame;


pli: Saddhāya gharā nikkhamma,


pli: dukkhassantakaro bhava.


pli: Mitte bhajassu kalyāṇe,


pli: pantañca sayanāsanaṁ;


pli: Vivittaṁ appanigghosaṁ,


pli: mattaññū hohi bhojane.


pli: Cīvare piṇḍapāte ca,


pli: paccaye sayanāsane;


pli: Etesu taṇhaṁ mākāsi,


pli: mā lokaṁ punarāgami.


pli: Saṁvuto pātimokkhasmiṁ,


pli: indriyesu ca pañcasu;


pli: Sati kāyagatā tyatthu,


pli: nibbidābahulo bhava.


pli: Nimittaṁ parivajjehi,


pli: subhaṁ rāgūpasañhitaṁ;


pli: Asubhāya cittaṁ bhāvehi,


pli: ekaggaṁ susamāhitaṁ.


pli: Animittañca bhāvehi,


pli: Mānānusayamujjaha;


pli: Tato mānābhisamayā,


pli: Upasanto carissatī”ti.


pli: Itthaṁ sudaṁ bhagavā āyasmantaṁ rāhulaṁ imāhi gāthāhi abhiṇhaṁ ovadatīti.


pli: Rāhulasuttaṁ ekādasamaṁ.


title_pli: Sutta Nipāta 2.12 Nigrodhakappa (vaṅgīsa) sutta

pli: Sutta Nipāta 2.12


pli: Nigrodhakappa (vaṅgīsa) sutta


pli: Evaṁ me sutaṁ—


pli: ekaṁ samayaṁ bhagavā āḷaviyaṁ viharati aggāḷave cetiye.


pli: Tena kho pana samayena āyasmato vaṅgīsassa upajjhāyo nigrodhakappo nāma thero aggāḷave cetiye aciraparinibbuto hoti.


pli: Atha kho āyasmato vaṅgīsassa rahogatassa paṭisallīnassa evaṁ cetaso parivitakko udapādi—


pli: parinibbuto nu kho me upajjhāyo udāhu no parinibbutoti?


pli: Atha kho āyasmā vaṅgīso sāyanhasamayaṁ paṭisallānā vuṭṭhito yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā vaṅgīso bhagavantaṁ etadavoca—


pli: idha mayhaṁ, bhante, rahogatassa paṭisallīnassa evaṁ cetaso parivitakko udapādi—


pli: parinibbuto nu kho me upajjhāyo, udāhu no parinibbutoti.


pli: Atha kho āyasmā vaṅgīso uṭṭhāyāsanā ekaṁsaṁ cīvaraṁ katvā yena bhagavā tenañjaliṁ paṇāmetvā bhagavantaṁ gāthāya ajjhabhāsi:


pli: “Pucchāmi satthāramanomapaññaṁ,


pli: Diṭṭheva dhamme yo vicikicchānaṁ chettā;


pli: Aggāḷave kālamakāsi bhikkhu,


pli: Ñāto yasassī abhinibbutatto.


pli: Nigrodhakappo iti tassa nāmaṁ,


pli: Tayā kataṁ bhagavā brāhmaṇassa;


pli: So taṁ namassaṁ acari mutyapekkho,


pli: Āraddhaviriyo daḷhadhammadassī.


pli: Taṁ sāvakaṁ sakya mayampi sabbe,


pli: Aññātumicchāma samantacakkhu;


pli: Samavaṭṭhitā no savanāya sotā,


pli: Tuvaṁ no satthā tvamanuttarosi.


pli: Chindeva no vicikicchaṁ brūhi metaṁ,


pli: Parinibbutaṁ vedaya bhūripañña;


pli: Majjheva no bhāsa samantacakkhu,


pli: Sakkova devāna sahassanetto.


pli: Ye keci ganthā idha mohamaggā,


pli: Aññāṇapakkhā vicikicchaṭhānā;


pli: Tathāgataṁ patvā na te bhavanti,


pli: Cakkhuñhi etaṁ paramaṁ narānaṁ.


pli: No ce hi jātu puriso kilese,


pli: Vāto yathā abbhaghanaṁ vihāne;


pli: Tamovassa nivuto sabbaloko,


pli: Na jotimantopi narā tapeyyuṁ.


pli: Dhīrā ca pajjotakarā bhavanti,


pli: Taṁ taṁ ahaṁ vīra tatheva maññe;


pli: Vipassinaṁ jānamupāgamumhā,


pli: Parisāsu no āvikarohi kappaṁ.


pli: Khippaṁ giraṁ eraya vaggu vagguṁ,


pli: Haṁsova paggayha saṇikaṁ nikūja;


pli: Bindussarena suvikappitena,


pli: Sabbeva te ujjugatā suṇoma.


pli: Pahīnajātimaraṇaṁ asesaṁ,


pli: Niggayha dhonaṁ vadessāmi dhammaṁ;


pli: Na kāmakāro hi puthujjanānaṁ,


pli: Saṅkheyyakāro ca tathāgatānaṁ.


pli: Sampannaveyyākaraṇaṁ tavedaṁ,


pli: Samujjupaññassa samuggahītaṁ;


pli: Ayamañjalī pacchimo suppaṇāmito,


pli: Mā mohayī jānamanomapañña.


pli: Parovaraṁ ariyadhammaṁ viditvā,


pli: Mā mohayī jānamanomavīra;


pli: Vāriṁ yathā ghammani ghammatatto,


pli: Vācābhikaṅkhāmi sutaṁ pavassa.


pli: Yadatthikaṁ brahmacariyaṁ acarī,


pli: Kappāyano kaccissa taṁ amoghaṁ;


pli: Nibbāyi so ādu saupādiseso,


pli: Yathā vimutto ahu taṁ suṇoma”.


pli: “Acchecchi taṇhaṁ idha nāmarūpe,


pli: (iti bhagavā)


pli: Kaṇhassa sotaṁ dīgharattānusayitaṁ;


pli: Atāri jātiṁ maraṇaṁ asesaṁ”,


pli: Iccabravī bhagavā pañcaseṭṭho.


pli: “Esa sutvā pasīdāmi,


pli: Vaco te isisattama;


pli: Amoghaṁ kira me puṭṭhaṁ,


pli: Na maṁ vañcesi brāhmaṇo.


pli: Yathāvādī tathākārī,


pli: Ahu buddhassa sāvako;


pli: Acchidā maccuno jālaṁ,


pli: Tataṁ māyāvino daḷhaṁ.


pli: Addasā bhagavā ādiṁ,


pli: Upādānassa kappiyo;


pli: Accagā vata kappāyano,


pli: Maccudheyyaṁ suduttaran”ti.


pli: Nigrodhakappasuttaṁ dvādasamaṁ.


title_pli: Sutta Nipāta 2.13 Sammāparibbājanīyasutta

pli: Sutta Nipāta 2.13


pli: Sammāparibbājanīyasutta


pli: “Pucchāmi muniṁ pahūtapaññaṁ,


pli: Tiṇṇaṁ pāraṅgataṁ parinibbutaṁ ṭhitattaṁ;


pli: Nikkhamma gharā panujja kāme,


pli: Kathaṁ bhikkhu sammā so loke paribbajeyya”.


pli: “Yassa maṅgalā samūhatā,


pli: (iti bhagavā)


pli: Uppātā supinā ca lakkhaṇā ca;


pli: So maṅgaladosavippahīno,


pli: Sammā so loke paribbajeyya.


pli: Rāgaṁ vinayetha mānusesu,


pli: Dibbesu kāmesu cāpi bhikkhu;


pli: Atikkamma bhavaṁ samecca dhammaṁ,


pli: Vipiṭṭhikatvāna pesuṇāni,


pli: Kodhaṁ kadarīyaṁ jaheyya bhikkhu;


pli: Anurodhavirodhavippahīno,


pli: Hitvāna piyañca appiyañca,


pli: Anupādāya anissito kuhiñci;


pli: Saṁyojaniyehi vippamutto,


pli: Na so upadhīsu sārameti,


pli: Ādānesu vineyya chandarāgaṁ;


pli: So anissito anaññaneyyo,


pli: Vacasā manasā ca kammunā ca,


pli: Aviruddho sammā viditvā dhammaṁ;


pli: Nibbānapadābhipatthayāno,


pli: Yo vandati manti nunnameyya,


pli: Akkuṭṭhopi na sandhiyetha bhikkhu;


pli: Laddhā parabhojanaṁ na majje,


pli: Sammā so loke paribbajeyya.


pli: Lobhañca bhavañca vippahāya,


pli: Virato chedanabandhanā ca bhikkhu;


pli: So tiṇṇakathaṅkatho visallo,


pli: Sāruppaṁ attano viditvā,


pli: No ca bhikkhu hiṁseyya kañci loke;


pli: Yathātathiyaṁ viditvā dhammaṁ,


pli: Yassānusayā na santi keci,


pli: Mūlā ca akusalā samūhatāse;


pli: So nirāso anāsisāno,


pli: Āsavakhīṇo pahīnamāno,


pli: Sabbaṁ rāgapathaṁ upātivatto;


pli: Danto parinibbuto ṭhitatto,


pli: Saddho sutavā niyāmadassī,


pli: Vaggagatesu na vaggasāri dhīro;


pli: Lobhaṁ dosaṁ vineyya paṭighaṁ,


pli: Saṁsuddhajino vivaṭṭacchado,


pli: Dhammesu vasī pāragū anejo;


pli: Saṅkhāranirodhañāṇakusalo,


pli: Sammā so loke paribbajeyya.


pli: Atītesu anāgatesu cāpi,


pli: Kappātīto aticcasuddhipañño;


pli: Sabbāyatanehi vippamutto,


pli: Aññāya padaṁ samecca dhammaṁ,


pli: Vivaṭaṁ disvāna pahānamāsavānaṁ;


pli: Sabbupadhīnaṁ parikkhayāno,


pli: Sammā so loke paribbajeyya”.


pli: “Addhā hi bhagavā tatheva etaṁ,


pli: Yo so evaṁvihārī danto bhikkhu;


pli: Sabbasaṁyojanayogavītivatto,


pli: Sammā so loke paribbajeyyā”ti.


pli: Sammāparibbājanīyasuttaṁ terasamaṁ.


title_pli: Sutta Nipāta 2.14 Dhammikasutta

pli: Sutta Nipāta 2.14


pli: Dhammikasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho dhammiko upāsako pañcahi upāsakasatehi saddhiṁ yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho dhammiko upāsako bhagavantaṁ gāthāhi ajjhabhāsi:


pli: “Pucchāmi taṁ gotama bhūripañña,


pli: Kathaṅkaro sāvako sādhu hoti;


pli: Yo vā agārā anagārameti,


pli: Agārino vā panupāsakāse.


pli: Tuvañhi lokassa sadevakassa,


pli: Gatiṁ pajānāsi parāyaṇañca;


pli: Na catthi tulyo nipuṇatthadassī,


pli: Tuvañhi buddhaṁ pavaraṁ vadanti.


pli: Sabbaṁ tuvaṁ ñāṇamavecca dhammaṁ,


pli: Pakāsesi satte anukampamāno;


pli: Vivaṭṭacchadosi samantacakkhu,


pli: Virocasi vimalo sabbaloke.


pli: Āgañchi te santike nāgarājā,


pli: Erāvaṇo nāma jinoti sutvā;


pli: Sopi tayā mantayitvājjhagamā,


pli: Sādhūti sutvāna patītarūpo.


pli: Rājāpi taṁ vessavaṇo kuvero,


pli: Upeti dhammaṁ paripucchamāno;


pli: Tassāpi tvaṁ pucchito brūsi dhīra,


pli: So cāpi sutvāna patītarūpo.


pli: Ye kecime titthiyā vādasīlā,


pli: Ājīvakā vā yadi vā nigaṇṭhā;


pli: Paññāya taṁ nātitaranti sabbe,


pli: Ṭhito vajantaṁ viya sīghagāmiṁ.


pli: Ye kecime brāhmaṇā vādasīlā,


pli: Vuddhā cāpi brāhmaṇā santi keci;


pli: Sabbe tayi atthabaddhā bhavanti,


pli: Ye cāpi aññe vādino maññamānā.


pli: Ayañhi dhammo nipuṇo sukho ca,


pli: Yoyaṁ tayā bhagavā suppavutto;


pli: Tameva sabbepi sussūsamānā,


pli: Taṁ no vada pucchito buddhaseṭṭha.


pli: Sabbepime bhikkhavo sannisinnā,


pli: Upāsakā cāpi tatheva sotuṁ;


pli: Suṇantu dhammaṁ vimalenānubuddhaṁ,


pli: Subhāsitaṁ vāsavasseva devā”.


pli: “Suṇātha me bhikkhavo sāvayāmi vo,


pli: Dhammaṁ dhutaṁ tañca carātha sabbe;


pli: Iriyāpathaṁ pabbajitānulomikaṁ,


pli: Sevetha naṁ atthadaso mutīmā.


pli: No ve vikāle vicareyya bhikkhu,


pli: Gāme ca piṇḍāya careyya kāle;


pli: Akālacāriñhi sajanti saṅgā,


pli: Tasmā vikāle na caranti buddhā.


pli: Rūpā ca saddā ca rasā ca gandhā,


pli: Phassā ca ye sammadayanti satte;


pli: Etesu dhammesu vineyya chandaṁ,


pli: Kālena so pavise pātarāsaṁ.


pli: Piṇḍañca bhikkhu samayena laddhā,


pli: Eko paṭikkamma raho nisīde;


pli: Ajjhattacintī na mano bahiddhā,


pli: Nicchāraye saṅgahitattabhāvo.


pli: Sacepi so sallape sāvakena,


pli: Aññena vā kenaci bhikkhunā vā;


pli: Dhammaṁ paṇītaṁ tamudāhareyya,


pli: Na pesuṇaṁ nopi parūpavādaṁ.


pli: Vādañhi eke paṭiseniyanti,


pli: Na te pasaṁsāma parittapaññe;


pli: Tato tato ne pasajanti saṅgā,


pli: Cittañhi te tattha gamenti dūre.


pli: Piṇḍaṁ vihāraṁ sayanāsanañca,


pli: Āpañca saṅghāṭirajūpavāhanaṁ;


pli: Sutvāna dhammaṁ sugatena desitaṁ,


pli: Saṅkhāya seve varapaññasāvako.


pli: Tasmā hi piṇḍe sayanāsane ca,


pli: Āpe ca saṅghāṭirajūpavāhane;


pli: Etesu dhammesu anūpalitto,


pli: Bhikkhu yathā pokkhare vāribindu.


pli: Gahaṭṭhavattaṁ pana vo vadāmi,


pli: Yathākaro sāvako sādhu hoti;


pli: Na hesa labbhā sapariggahena,


pli: Phassetuṁ yo kevalo bhikkhudhammo.


pli: Pāṇaṁ na hane na ca ghātayeyya,


pli: Na cānujaññā hanataṁ paresaṁ;


pli: Sabbesu bhūtesu nidhāya daṇḍaṁ,


pli: Ye thāvarā ye ca tasā santi loke.


pli: Tato adinnaṁ parivajjayeyya,


pli: Kiñci kvaci sāvako bujjhamāno;


pli: Na hāraye harataṁ nānujaññā,


pli: Sabbaṁ adinnaṁ parivajjayeyya.


pli: Abrahmacariyaṁ parivajjayeyya,


pli: Aṅgārakāsuṁ jalitaṁva viññū;


pli: Asambhuṇanto pana brahmacariyaṁ,


pli: Parassa dāraṁ na atikkameyya.


pli: Sabhaggato vā parisaggato vā,


pli: Ekassa veko na musā bhaṇeyya;


pli: Na bhāṇaye bhaṇataṁ nānujaññā,


pli: Sabbaṁ abhūtaṁ parivajjayeyya.


pli: Majjañca pānaṁ na samācareyya,


pli: Dhammaṁ imaṁ rocaye yo gahaṭṭho;


pli: Na pāyaye pivataṁ nānujaññā,


pli: Ummādanantaṁ iti naṁ viditvā.


pli: Madā hi pāpāni karonti bālā,


pli: Kārenti caññepi jane pamatte;


pli: Etaṁ apuññāyatanaṁ vivajjaye,


pli: Ummādanaṁ mohanaṁ bālakantaṁ.


pli: Pāṇaṁ na hane na cādinnamādiye,


pli: Musā na bhāse na ca majjapo siyā;


pli: Abrahmacariyā virameyya methunā,


pli: Rattiṁ na bhuñjeyya vikālabhojanaṁ.


pli: Mālaṁ na dhāre na ca gandhamācare,


pli: Mañce chamāyaṁ va sayetha santhate;


pli: Etañhi aṭṭhaṅgikamāhuposathaṁ,


pli: Buddhena dukkhantagunā pakāsitaṁ.


pli: Tato ca pakkhassupavassuposathaṁ,


pli: Cātuddasiṁ pañcadasiñca aṭṭhamiṁ;


pli: Pāṭihāriyapakkhañca pasannamānaso,


pli: Aṭṭhaṅgupetaṁ susamattarūpaṁ.


pli: Tato ca pāto upavutthuposatho,


pli: Annena pānena ca bhikkhusaṅghaṁ;


pli: Pasannacitto anumodamāno,


pli: Yathārahaṁ saṁvibhajetha viññū.


pli: Dhammena mātāpitaro bhareyya,


pli: Payojaye dhammikaṁ so vaṇijjaṁ;


pli: Etaṁ gihī vattayamappamatto,


pli: Sayampabhe nāma upeti deve”ti.


pli: Dhammikasuttaṁ cuddasamaṁ.


pli: Cūḷavaggo dutiyo.


pli: Tassuddānaṁ


pli: Ratanāmagandho hiri ca,


pli: maṅgalaṁ sūcilomena;


pli: Dhammacariyañca brāhmaṇo,


pli: nāvā kiṁsīlamuṭṭhānaṁ.


pli: Rāhulo puna kappo ca,


pli: paribbājaniyaṁ tathā;


pli: Dhammikañca viduno āhu,


pli: cūḷavagganti cuddasāti.


title_pli: Sutta Nipāta 2.2 Āmagandhasutta

pli: Sutta Nipāta 2.2


pli: Āmagandhasutta


pli: “Sāmākaciṅgūlakacīnakāni ca,


pli: Pattapphalaṁ mūlaphalaṁ gavipphalaṁ;


pli: Dhammena laddhaṁ satamasnamānā,


pli: Na kāmakāmā alikaṁ bhaṇanti.


pli: Yadasnamāno sukataṁ suniṭṭhitaṁ,


pli: Parehi dinnaṁ payataṁ paṇītaṁ;


pli: Sālīnamannaṁ paribhuñjamāno,


pli: So bhuñjasī kassapa āmagandhaṁ.


pli: Na āmagandho mama kappatīti,


pli: Icceva tvaṁ bhāsasi brahmabandhu;


pli: Sakuntamaṁsehi susaṅkhatehi;


pli: Pucchāmi taṁ kassapa etamatthaṁ,


pli: Kathaṁpakāro tava āmagandho”.


pli: “Pāṇātipāto vadhachedabandhanaṁ,


pli: Theyyaṁ musāvādo nikativañcanāni ca;


pli: Ajjhenakuttaṁ paradārasevanā,


pli: Esāmagandho na hi maṁsabhojanaṁ.


pli: Ye idha kāmesu asaññatā janā,


pli: Rasesu giddhā asucibhāvamassitā;


pli: Natthikadiṭṭhī visamā durannayā,


pli: Ye lūkhasā dāruṇā piṭṭhimaṁsikā,


pli: Mittadduno nikkaruṇātimānino;


pli: Adānasīlā na ca denti kassaci,


pli: Kodho mado thambho paccupaṭṭhāpanā,


pli: Māyā usūyā bhassasamussayo ca;


pli: Mānātimāno ca asabbhi santhavo,


pli: Ye pāpasīlā iṇaghātasūcakā,


pli: Vohārakūṭā idha pāṭirūpikā;


pli: Narādhamā yedha karonti kibbisaṁ,


pli: Ye idha pāṇesu asaññatā janā,


pli: Paresamādāya vihesamuyyutā;


pli: Dussīlaluddā pharusā anādarā,


pli: Etesu giddhā viruddhātipātino,


pli: Niccuyyutā pecca tamaṁ vajanti ye;


pli: Patanti sattā nirayaṁ avaṁsirā,


pli: Esāmagandho na hi maṁsabhojanaṁ.


pli: Na macchamaṁsānamanāsakattaṁ,


pli: Na naggiyaṁ na muṇḍiyaṁ jaṭājallaṁ;


pli: Kharājināni nāggihuttassupasevanā,


pli: Ye vāpi loke amarā bahū tapā;


pli: Mantāhutī yaññamutūpasevanā,


pli: Sodhenti maccaṁ avitiṇṇakaṅkhaṁ.


pli: Sotesu gutto viditindriyo care,


pli: Dhamme ṭhito ajjavamaddave rato;


pli: Saṅgātigo sabbadukkhappahīno,


pli: Na lippati diṭṭhasutesu dhīro”.


pli: Iccetamatthaṁ bhagavā punappunaṁ,


pli: Akkhāsi naṁ vedayi mantapāragū;


pli: Citrāhi gāthāhi munī pakāsayi,


pli: Nirāmagandho asito durannayo.


pli: Sutvāna buddhassa subhāsitaṁ padaṁ,


pli: Nirāmagandhaṁ sabbadukkhappanūdanaṁ;


pli: Nīcamano vandi tathāgatassa,


pli: Tattheva pabbajjamarocayitthāti.


pli: Āmagandhasuttaṁ dutiyaṁ.


title_pli: Sutta Nipāta 2.3 Hirisutta

pli: Sutta Nipāta 2.3


pli: Hirisutta


pli: Hiriṁ tarantaṁ vijigucchamānaṁ,


pli: Tavāhamasmi iti bhāsamānaṁ;


pli: Sayhāni kammāni anādiyantaṁ,


pli: Neso mamanti iti naṁ vijaññā.


pli: Ananvayaṁ piyaṁ vācaṁ,


pli: yo mittesu pakubbati;


pli: Akarontaṁ bhāsamānaṁ,


pli: parijānanti paṇḍitā.


pli: Na so mitto yo sadā appamatto,


pli: Bhedāsaṅkī randhamevānupassī;


pli: Yasmiñca seti urasīva putto,


pli: Sa ve mitto yo parehi abhejjo.


pli: Pāmujjakaraṇaṁ ṭhānaṁ,


pli: pasaṁsāvahanaṁ sukhaṁ;


pli: Phalānisaṁso bhāveti,


pli: vahanto porisaṁ dhuraṁ.


pli: Pavivekarasaṁ pitvā,


pli: Rasaṁ upasamassa ca;


pli: Niddaro hoti nippāpo,


pli: Dhammapītirasaṁ pivanti.


pli: Hirisuttaṁ tatiyaṁ.


title_pli: Sutta Nipāta 2.4 Maṅgalasutta

pli: Sutta Nipāta 2.4


pli: Maṅgalasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho aññatarā devatā abhikkantāya rattiyā abhikkantavaṇṇā kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhitā kho sā devatā bhagavantaṁ gāthāya ajjhabhāsi:


pli: “Bahū devā manussā ca,


pli: maṅgalāni acintayuṁ;


pli: Ākaṅkhamānā sotthānaṁ,


pli: brūhi maṅgalamuttamaṁ”.


pli: “Asevanā ca bālānaṁ,


pli: paṇḍitānañca sevanā;


pli: Pūjā ca pūjaneyyānaṁ,


pli: etaṁ maṅgalamuttamaṁ.


pli: Patirūpadesavāso ca,


pli: pubbe ca katapuññatā;


pli: Attasammāpaṇidhi ca,


pli: Bāhusaccañca sippañca,


pli: vinayo ca susikkhito;


pli: Subhāsitā ca yā vācā,


pli: Mātāpitu upaṭṭhānaṁ,


pli: puttadārassa saṅgaho;


pli: Anākulā ca kammantā,


pli: Dānañca dhammacariyā ca,


pli: ñātakānañca saṅgaho;


pli: Anavajjāni kammāni,


pli: Āratī viratī pāpā,


pli: majjapānā ca saṁyamo;


pli: Appamādo ca dhammesu,


pli: Gāravo ca nivāto ca,


pli: santuṭṭhi ca kataññutā;


pli: Kālena dhammassavanaṁ,


pli: etaṁ maṅgalamuttamaṁ.


pli: Khantī ca sovacassatā,


pli: samaṇānañca dassanaṁ;


pli: Kālena dhammasākacchā,


pli: Tapo ca brahmacariyañca,


pli: Ariyasaccāna dassanaṁ;


pli: Nibbānasacchikiriyā ca,


pli: Etaṁ maṅgalamuttamaṁ.


pli: Phuṭṭhassa lokadhammehi,


pli: Cittaṁ yassa na kampati;


pli: Asokaṁ virajaṁ khemaṁ,


pli: Etādisāni katvāna,


pli: Sabbattha maparājitā;


pli: Sabbattha sotthiṁ gacchanti,


pli: Taṁ tesaṁ maṅgalamuttaman”ti.


pli: Maṅgalasuttaṁ catutthaṁ.


title_pli: Sutta Nipāta 2.5 Sūcilomasutta

pli: Sutta Nipāta 2.5


pli: Sūcilomasutta


pli: Evaṁ me sutaṁ—


pli: ekaṁ samayaṁ bhagavā gayāyaṁ viharati ṭaṅkitamañce sūcilomassa yakkhassa bhavane.


pli: Tena kho pana samayena kharo ca yakkho sūcilomo ca yakkho bhagavato avidūre atikkamanti.


pli: Atha kho kharo yakkho sūcilomaṁ yakkhaṁ etadavoca:


pli: “eso samaṇo”ti.


pli: “Neso samaṇo, samaṇako eso.


pli: Yāvāhaṁ jānāmi yadi vā so samaṇo, yadi vā so samaṇako”ti.


pli: Atha kho sūcilomo yakkho yena bhagavā tenupasaṅkami; upasaṅkamitvā bhagavato kāyaṁ upanāmesi.


pli: Atha kho bhagavā kāyaṁ apanāmesi.


pli: Atha kho sūcilomo yakkho bhagavantaṁ etadavoca:


pli: “bhāyasi maṁ, samaṇā”ti?


pli: “Na khvāhaṁ taṁ, āvuso, bhāyāmi;


pli: api ca te samphasso pāpako”ti.


pli: “Pañhaṁ taṁ, samaṇa, pucchissāmi.


pli: Sace me na byākarissasi, cittaṁ vā te khipissāmi, hadayaṁ vā te phālessāmi, pādesu vā gahetvā pāragaṅgāya khipissāmī”ti.


pli: “Na khvāhaṁ taṁ, āvuso, passāmi sadevake loke samārake sabrahmake sassamaṇabrāhmaṇiyā pajāya sadevamanussāya yo me cittaṁ vā khipeyya hadayaṁ vā phāleyya pādesu vā gahetvā pāragaṅgāya khipeyya.


pli: Api ca tvaṁ, āvuso, puccha yadākaṅkhasī”ti.


pli: Atha kho sūcilomo yakkho bhagavantaṁ gāthāya ajjhabhāsi:


pli: “Rāgo ca doso ca kutonidānā,


pli: Aratī ratī lomahaṁso kutojā;


pli: Kuto samuṭṭhāya manovitakkā,


pli: Kumārakā dhaṅkamivossajanti”.


pli: “Rāgo ca doso ca itonidānā,


pli: Aratī ratī lomahaṁso itojā;


pli: Ito samuṭṭhāya manovitakkā,


pli: Kumārakā dhaṅkamivossajanti.


pli: Snehajā attasambhūtā,


pli: Nigrodhasseva khandhajā;


pli: Puthū visattā kāmesu,


pli: Māluvāva vitatāvane.


pli: Ye naṁ pajānanti yatonidānaṁ,


pli: Te naṁ vinodenti suṇohi yakkha;


pli: Te duttaraṁ oghamimaṁ taranti,


pli: Atiṇṇapubbaṁ apunabbhavāyā”ti.


pli: Sūcilomasuttaṁ pañcamaṁ.


title_pli: Sutta Nipāta 2.6 Kapilasutta (dhammacariyasutta)

pli: Sutta Nipāta 2.6


pli: Kapilasutta (dhammacariyasutta)


pli: Dhammacariyaṁ brahmacariyaṁ,


pli: Etadāhu vasuttamaṁ;


pli: Pabbajitopi ce hoti,


pli: Agārā anagāriyaṁ.


pli: So ce mukharajātiko,


pli: vihesābhirato mago;


pli: Jīvitaṁ tassa pāpiyo,


pli: rajaṁ vaḍḍheti attano.


pli: Kalahābhirato bhikkhu,


pli: Mohadhammena āvuto;


pli: Akkhātampi na jānāti,


pli: Dhammaṁ buddhena desitaṁ.


pli: Vihesaṁ bhāvitattānaṁ,


pli: avijjāya purakkhato;


pli: Saṅkilesaṁ na jānāti,


pli: maggaṁ nirayagāminaṁ.


pli: Vinipātaṁ samāpanno,


pli: gabbhā gabbhaṁ tamā tamaṁ;


pli: Sa ve tādisako bhikkhu,


pli: pecca dukkhaṁ nigacchati.


pli: Gūthakūpo yathā assa,


pli: sampuṇṇo gaṇavassiko;


pli: Yo ca evarūpo assa,


pli: dubbisodho hi sāṅgaṇo.


pli: Yaṁ evarūpaṁ jānātha,


pli: bhikkhavo gehanissitaṁ;


pli: Pāpicchaṁ pāpasaṅkappaṁ,


pli: pāpaācāragocaraṁ.


pli: Sabbe samaggā hutvāna,


pli: abhinibbajjiyātha naṁ;


pli: Kāraṇḍavaṁ niddhamatha,


pli: kasambuṁ apakassatha.


pli: Tato palāpe vāhetha,


pli: Assamaṇe samaṇamānine;


pli: Niddhamitvāna pāpicche,


pli: Pāpaācāragocare.


pli: Suddhā suddhehi saṁvāsaṁ,


pli: Kappayavho patissatā;


pli: Tato samaggā nipakā,


pli: Dukkhassantaṁ karissathāti.


pli: Dhammacariyasuttaṁ chaṭṭhaṁ.


title_pli: Sutta Nipāta 2.7 Brāhmaṇadhammikasutta

pli: Sutta Nipāta 2.7


pli: Brāhmaṇadhammikasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho sambahulā kosalakā brāhmaṇamahāsālā jiṇṇā vuḍḍhā mahallakā addhagatā vayoanuppattā yena bhagavā tenupasaṅkamiṁsu; upasaṅkamitvā bhagavatā saddhiṁ sammodiṁsu.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdiṁsu. Ekamantaṁ nisinnā kho te brāhmaṇamahāsālā bhagavantaṁ etadavocuṁ:


pli: “sandissanti nu kho, bho gotama, etarahi brāhmaṇā porāṇānaṁ brāhmaṇānaṁ brāhmaṇadhamme”ti?


pli: “Na kho, brāhmaṇā, sandissanti etarahi brāhmaṇā porāṇānaṁ brāhmaṇānaṁ brāhmaṇadhamme”ti.


pli: “Sādhu no bhavaṁ gotamo porāṇānaṁ brāhmaṇānaṁ brāhmaṇadhammaṁ bhāsatu, sace bhoto gotamassa agarū”ti.


pli: “Tena hi, brāhmaṇā, suṇātha, sādhukaṁ manasi karotha, bhāsissāmī”ti.


pli: “Evaṁ, bho”ti kho te brāhmaṇamahāsālā bhagavato paccassosuṁ.


pli: Bhagavā etadavoca:


pli: “Isayo pubbakā āsuṁ,


pli: saññatattā tapassino;


pli: Pañca kāmaguṇe hitvā,


pli: attadatthamacārisuṁ.


pli: Na pasū brāhmaṇānāsuṁ,


pli: na hiraññaṁ na dhāniyaṁ;


pli: Sajjhāyadhanadhaññāsuṁ,


pli: brahmaṁ nidhimapālayuṁ.


pli: Yaṁ nesaṁ pakataṁ āsi,


pli: dvārabhattaṁ upaṭṭhitaṁ;


pli: Saddhāpakatamesānaṁ,


pli: dātave tadamaññisuṁ.


pli: Nānārattehi vatthehi,


pli: sayanehāvasathehi ca;


pli: Phītā janapadā raṭṭhā,


pli: te namassiṁsu brāhmaṇe.


pli: Avajjhā brāhmaṇā āsuṁ,


pli: ajeyyā dhammarakkhitā;


pli: Na ne koci nivāresi,


pli: kuladvāresu sabbaso.


pli: Aṭṭhacattālīsaṁ vassāni,


pli: (komāra) Brahmacariyaṁ cariṁsu te;


pli: Vijjācaraṇapariyeṭṭhiṁ,


pli: Acaruṁ brāhmaṇā pure.


pli: Na brāhmaṇā aññamagamuṁ,


pli: napi bhariyaṁ kiṇiṁsu te;


pli: Sampiyeneva saṁvāsaṁ,


pli: saṅgantvā samarocayuṁ.


pli: Aññatra tamhā samayā,


pli: utuveramaṇiṁ pati;


pli: Antarā methunaṁ dhammaṁ,


pli: nāssu gacchanti brāhmaṇā.


pli: Brahmacariyañca sīlañca,


pli: ajjavaṁ maddavaṁ tapaṁ;


pli: Soraccaṁ avihiṁsañca,


pli: khantiñcāpi avaṇṇayuṁ.


pli: Yo nesaṁ paramo āsi,


pli: Brahmā daḷhaparakkamo;


pli: Sa vāpi methunaṁ dhammaṁ,


pli: Supinantepi nāgamā.


pli: Tassa vattamanusikkhantā,


pli: Idheke viññujātikā;


pli: Khantiñcāpi avaṇṇayuṁ.


pli: Taṇḍulaṁ sayanaṁ vatthaṁ,


pli: Sappitelañca yāciya;


pli: Dhammena samodhānetvā,


pli: Tato yaññamakappayuṁ.


pli: Upaṭṭhitasmiṁ yaññasmiṁ,


pli: Nāssu gāvo haniṁsu te;


pli: Yathā mātā pitā bhātā,


pli: Aññe vāpi ca ñātakā;


pli: Gāvo no paramā mittā,


pli: Yāsu jāyanti osadhā.


pli: Annadā baladā cetā,


pli: Vaṇṇadā sukhadā tathā;


pli: Etamatthavasaṁ ñatvā,


pli: Nāssu gāvo haniṁsu te.


pli: Sukhumālā mahākāyā,


pli: Vaṇṇavanto yasassino;


pli: Brāhmaṇā sehi dhammehi,


pli: Kiccākiccesu ussukā;


pli: Yāva loke avattiṁsu,


pli: Sukhamedhitthayaṁ pajā.


pli: Tesaṁ āsi vipallāso,


pli: Disvāna aṇuto aṇuṁ;


pli: Rājino ca viyākāraṁ,


pli: Nāriyo samalaṅkatā.


pli: Rathe cājaññasaṁyutte,


pli: Sukate cittasibbane;


pli: Nivesane nivese ca,


pli: Vibhatte bhāgaso mite.


pli: Gomaṇḍalaparibyūḷhaṁ,


pli: Nārīvaragaṇāyutaṁ;


pli: Uḷāraṁ mānusaṁ bhogaṁ,


pli: Abhijjhāyiṁsu brāhmaṇā.


pli: Te tattha mante ganthetvā,


pli: Okkākaṁ tadupāgamuṁ;


pli: Pahūtadhanadhaññosi,


pli: Yajassu bahu te vittaṁ;


pli: Yajassu bahu te dhanaṁ.


pli: Tato ca rājā saññatto,


pli: Brāhmaṇehi rathesabho;


pli: Assamedhaṁ purisamedhaṁ,


pli: Sammāpāsaṁ vājapeyyaṁ niraggaḷaṁ;


pli: Ete yāge yajitvāna,


pli: Brāhmaṇānamadā dhanaṁ.


pli: Gāvo sayanañca vatthañca,


pli: Nāriyo samalaṅkatā;


pli: Rathe cājaññasaṁyutte,


pli: Sukate cittasibbane.


pli: Nivesanāni rammāni,


pli: Suvibhattāni bhāgaso;


pli: Nānādhaññassa pūretvā,


pli: Te ca tattha dhanaṁ laddhā,


pli: Sannidhiṁ samarocayuṁ;


pli: Tesaṁ icchāvatiṇṇānaṁ,


pli: Bhiyyo taṇhā pavaḍḍhatha;


pli: Te tattha mante ganthetvā,


pli: Okkākaṁ puna mupāgamuṁ.


pli: Yathā āpo ca pathavī ca,


pli: Hiraññaṁ dhanadhāniyaṁ;


pli: Evaṁ gāvo manussānaṁ,


pli: Parikkhāro so hi pāṇinaṁ;


pli: Yajassu bahu te vittaṁ,


pli: Yajassu bahu te dhanaṁ.


pli: Tato ca rājā saññatto,


pli: Brāhmaṇehi rathesabho;


pli: Nekā satasahassiyo,


pli: Gāvo yaññe aghātayi.


pli: Na pādā na visāṇena,


pli: Nāssu hiṁsanti kenaci;


pli: Gāvo eḷakasamānā,


pli: Soratā kumbhadūhanā;


pli: Tā visāṇe gahetvāna,


pli: Rājā satthena ghātayi.


pli: Tato devā pitaro ca,


pli: Indo asurarakkhasā;


pli: Adhammo iti pakkanduṁ,


pli: Yaṁ satthaṁ nipatī gave.


pli: Tayo rogā pure āsuṁ,


pli: Icchā anasanaṁ jarā;


pli: Pasūnañca samārambhā,


pli: Aṭṭhānavutimāgamuṁ.


pli: Eso adhammo daṇḍānaṁ,


pli: Okkanto purāṇo ahu;


pli: Adūsikāyo haññanti,


pli: Dhammā dhaṁsanti yājakā.


pli: Evameso aṇudhammo,


pli: Porāṇo viññugarahito;


pli: Yattha edisakaṁ passati,


pli: Yājakaṁ garahatī jano.


pli: Evaṁ dhamme viyāpanne,


pli: Vibhinnā suddavessikā;


pli: Puthū vibhinnā khattiyā,


pli: Patiṁ bhariyāvamaññatha.


pli: Khattiyā brahmabandhū ca,


pli: Ye caññe gottarakkhitā;


pli: Jātivādaṁ nirākatvā,


pli: Kāmānaṁ vasamanvagun”ti.


pli: Evaṁ vutte, te brāhmaṇamahāsālā bhagavantaṁ etadavocuṁ:


pli: “abhikkantaṁ, bho gotama …pe…


pli: upāsake no bhavaṁ gotamo dhāretu ajjatagge pāṇupete saraṇaṁ gate”ti.


pli: Brāhmaṇadhammikasuttaṁ sattamaṁ.


title_pli: Sutta Nipāta 2.8 Dhamma (nāvā) sutta

pli: Sutta Nipāta 2.8


pli: Dhamma (nāvā) sutta


pli: Yasmā hi dhammaṁ puriso vijaññā,


pli: Indaṁva naṁ devatā pūjayeyya;


pli: So pūjito tasmi pasannacitto,


pli: Bahussuto pātukaroti dhammaṁ.


pli: Tadaṭṭhikatvāna nisamma dhīro,


pli: Dhammānudhammaṁ paṭipajjamāno;


pli: Viññū vibhāvī nipuṇo ca hoti,


pli: Yo tādisaṁ bhajati appamatto.


pli: Khuddañca bālaṁ upasevamāno,


pli: Anāgatatthañca usūyakañca;


pli: Idheva dhammaṁ avibhāvayitvā,


pli: Avitiṇṇakaṅkho maraṇaṁ upeti.


pli: Yathā naro āpagamotaritvā,


pli: Mahodakaṁ salilaṁ sīghasotaṁ;


pli: So vuyhamāno anusotagāmī,


pli: Kiṁ so pare sakkhati tārayetuṁ.


pli: Tatheva dhammaṁ avibhāvayitvā,


pli: Bahussutānaṁ anisāmayatthaṁ;


pli: Sayaṁ ajānaṁ avitiṇṇakaṅkho,


pli: Kiṁ so pare sakkhati nijjhapetuṁ.


pli: Yathāpi nāvaṁ daḷhamāruhitvā,


pli: Phiyena rittena samaṅgibhūto;


pli: So tāraye tattha bahūpi aññe,


pli: Tatrūpayaññū kusalo mutīmā.


pli: Evampi yo vedagu bhāvitatto,


pli: Bahussuto hoti avedhadhammo;


pli: So kho pare nijjhapaye pajānaṁ,


pli: Sotāvadhānūpanisūpapanne.


pli: Tasmā have sappurisaṁ bhajetha,


pli: Medhāvinañceva bahussutañca;


pli: Aññāya atthaṁ paṭipajjamāno,


pli: Viññātadhammo sa sukhaṁ labhethāti.


pli: Nāvāsuttaṁ aṭṭhamaṁ.


title_pli: Sutta Nipāta 2.9 Kiṁsīlasutta

pli: Sutta Nipāta 2.9


pli: Kiṁsīlasutta


pli: “Kiṁsīlo kiṁsamācāro,


pli: kāni kammāni brūhayaṁ;


pli: Naro sammā niviṭṭhassa,


pli: uttamatthañca pāpuṇe”.


pli: “Vuḍḍhāpacāyī anusūyako siyā,


pli: Kālaññū cassa garūnaṁ dassanāya;


pli: Dhammiṁ kathaṁ erayitaṁ khaṇaññū,


pli: Suṇeyya sakkacca subhāsitāni.


pli: Kālena gacche garūnaṁ sakāsaṁ,


pli: Thambhaṁ niraṅkatvā nivātavutti;


pli: Atthaṁ dhammaṁ saṁyamaṁ brahmacariyaṁ,


pli: Anussare ceva samācare ca.


pli: Dhammārāmo dhammarato,


pli: Dhamme ṭhito dhammavinicchayaññū;


pli: Nevācare dhammasandosavādaṁ,


pli: Tacchehi nīyetha subhāsitehi.


pli: Hassaṁ jappaṁ paridevaṁ padosaṁ,


pli: Māyākataṁ kuhanaṁ giddhi mānaṁ;


pli: Sārambhaṁ kakkasaṁ kasāvañca mucchaṁ,


pli: Hitvā care vītamado ṭhitatto.


pli: Viññātasārāni subhāsitāni,


pli: Sutañca viññātasamādhisāraṁ;


pli: Na tassa paññā ca sutañca vaḍḍhati,


pli: Yo sāhaso hoti naro pamatto.


pli: Dhamme ca ye ariyapavedite ratā,


pli: Anuttarā te vacasā manasā kammunā ca;


pli: Te santisoraccasamādhisaṇṭhitā,


pli: Sutassa paññāya ca sāramajjhagū”ti.


pli: Kiṁsīlasuttaṁ navamaṁ.


title_pli: Sutta Nipāta 3.1 Pabbajjāsutta

pli: Sutta Nipāta 3.1


pli: Pabbajjāsutta


pli: “Pabbajjaṁ kittayissāmi,


pli: yathā pabbaji cakkhumā;


pli: Yathā vīmaṁsamāno so,


pli: pabbajjaṁ samarocayi.


pli: Sambādhoyaṁ gharāvāso,


pli: rajassāyatanaṁ iti;


pli: Abbhokāsova pabbajjā,


pli: iti disvāna pabbaji.


pli: Pabbajitvāna kāyena,


pli: pāpakammaṁ vivajjayi;


pli: Vacīduccaritaṁ hitvā,


pli: ājīvaṁ parisodhayi.


pli: Agamā rājagahaṁ buddho,


pli: magadhānaṁ giribbajaṁ;


pli: Piṇḍāya abhihāresi,


pli: ākiṇṇavaralakkhaṇo”.


pli: Tamaddasā bimbisāro,


pli: pāsādasmiṁ patiṭṭhito;


pli: Disvā lakkhaṇasampannaṁ,


pli: imamatthaṁ abhāsatha.


pli: “Imaṁ bhonto nisāmetha,


pli: abhirūpo brahā suci;


pli: Caraṇena ca sampanno,


pli: yugamattañca pekkhati.


pli: Okkhittacakkhu satimā,


pli: nāyaṁ nīcakulāmiva;


pli: Rājadūtābhidhāvantu,


pli: kuhiṁ bhikkhu gamissati”.


pli: Te pesitā rājadūtā,


pli: piṭṭhito anubandhisuṁ;


pli: Kuhiṁ gamissati bhikkhu,


pli: kattha vāso bhavissati.


pli: Sapadānaṁ caramāno,


pli: guttadvāro susaṁvuto;


pli: Khippaṁ pattaṁ apūresi,


pli: sampajāno paṭissato.


pli: Piṇḍacāraṁ caritvāna,


pli: Nikkhamma nagarā muni;


pli: Paṇḍavaṁ abhihāresi,


pli: Ettha vāso bhavissati.


pli: Disvāna vāsūpagataṁ,


pli: Tayo dūtā upāvisuṁ;


pli: Tesu ekova āgantvā,


pli: Rājino paṭivedayi.


pli: “Esa bhikkhu mahārāja,


pli: Paṇḍavassa puratthato;


pli: Nisinno byagghusabhova,


pli: Sīhova girigabbhare”.


pli: Sutvāna dūtavacanaṁ,


pli: Bhaddayānena khattiyo;


pli: Taramānarūpo niyyāsi,


pli: Yena paṇḍavapabbato.


pli: Sa yānabhūmiṁ yāyitvā,


pli: Yānā oruyha khattiyo;


pli: Pattiko upasaṅkamma,


pli: Āsajja naṁ upāvisi.


pli: Nisajja rājā sammodi,


pli: Kathaṁ sāraṇīyaṁ tato;


pli: Kathaṁ so vītisāretvā,


pli: Imamatthaṁ abhāsatha.


pli: “Yuvā ca daharo cāsi,


pli: Paṭhamuppattiko susu;


pli: Vaṇṇārohena sampanno,


pli: Jātimā viya khattiyo.


pli: Sobhayanto anīkaggaṁ,


pli: Nāgasaṅghapurakkhato;


pli: Dadāmi bhoge bhuñjassu,


pli: Jātiṁ akkhāhi pucchito”.


pli: “Ujuṁ janapado rāja,


pli: Himavantassa passato;


pli: Dhanaviriyena sampanno,


pli: Kosalesu niketino.


pli: Ādiccā nāma gottena,


pli: Sākiyā nāma jātiyā;


pli: Tamhā kulā pabbajitomhi,


pli: Na kāme abhipatthayaṁ.


pli: Kāmesvādīnavaṁ disvā,


pli: Nekkhammaṁ daṭṭhu khemato;


pli: Padhānāya gamissāmi,


pli: Ettha me rañjatī mano”ti.


pli: Pabbajjāsuttaṁ paṭhamaṁ.


title_pli: Sutta Nipāta 3.10 Kokālikasutta

pli: Sutta Nipāta 3.10


pli: Kokālikasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho kokāliko bhikkhu yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho kokāliko bhikkhu bhagavantaṁ etadavoca:


pli: “pāpicchā, bhante, sāriputtamoggallānā, pāpikānaṁ icchānaṁ vasaṁ gatā”ti.


pli: Evaṁ vutte, bhagavā kokālikaṁ bhikkhuṁ etadavoca:


pli: “mā hevaṁ, kokālika, mā hevaṁ, kokālika.


pli: Pasādehi, kokālika, sāriputtamoggallānesu cittaṁ.


pli: Pesalā sāriputtamoggallānā”ti.


pli: Dutiyampi kho …pe…


pli: tatiyampi kho kokāliko bhikkhu bhagavantaṁ etadavoca:


pli: “kiñcāpi me, bhante, bhagavā saddhāyiko paccayiko, atha kho pāpicchāva sāriputtamoggallānā, pāpikānaṁ icchānaṁ vasaṁ gatā”ti.


pli: Tatiyampi kho bhagavā kokālikaṁ bhikkhuṁ etadavoca:


pli: Atha kho kokāliko bhikkhu uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Acirappakkantassa ca kokālikassa bhikkhuno sāsapamattīhi piḷakāhi sabbo kāyo phuṭo ahosi;


pli: sāsapamattiyo hutvā muggamattiyo ahesuṁ; muggamattiyo hutvā kaḷāyamattiyo ahesuṁ; kaḷāyamattiyo hutvā kolaṭṭhimattiyo ahesuṁ; kolaṭṭhimattiyo hutvā kolamattiyo ahesuṁ; kolamattiyo hutvā āmalakamattiyo ahesuṁ; āmalakamattiyo hutvā beḷuvasalāṭukamattiyo ahesuṁ; beḷuvasalāṭukamattiyo hutvā billamattiyo ahesuṁ; billamattiyo hutvā pabhijjiṁsu; pubbañca lohitañca pagghariṁsu.


pli: Atha kho kokāliko bhikkhu tenevābādhena kālamakāsi.


pli: Kālaṅkato ca kokāliko bhikkhu padumaṁ nirayaṁ upapajji sāriputtamoggallānesu cittaṁ āghātetvā.


pli: Atha kho brahmā sahampati abhikkantāya rattiyā abhikkantavaṇṇo kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhito kho brahmā sahampati bhagavantaṁ etadavoca:


pli: “kokāliko, bhante, bhikkhu kālaṅkato;


pli: kālaṅkato ca, bhante, kokāliko bhikkhu padumaṁ nirayaṁ upapanno sāriputtamoggallānesu cittaṁ āghātetvā”ti.


pli: Idamavoca brahmā sahampati;


pli: idaṁ vatvā bhagavantaṁ abhivādetvā padakkhiṇaṁ katvā tatthevantaradhāyi.


pli: Atha kho bhagavā tassā rattiyā accayena bhikkhū āmantesi:


pli: “imaṁ, bhikkhave, rattiṁ brahmā sahampati abhikkantāya rattiyā …pe…


pli: idamavoca, bhikkhave, brahmā sahampati, idaṁ vatvā maṁ padakkhiṇaṁ katvā tatthevantaradhāyī”ti.


pli: Evaṁ vutte, aññataro bhikkhu bhagavantaṁ etadavoca:


pli: “kīvadīghaṁ nu kho, bhante, padume niraye āyuppamāṇan”ti?


pli: “Dīghaṁ kho, bhikkhu, padume niraye āyuppamāṇaṁ;


pli: taṁ na sukaraṁ saṅkhātuṁ ettakāni vassāni iti vā ettakāni vassasatāni iti vā ettakāni vassasahassāni iti vā ettakāni vassasatasahassāni iti vā”ti.


pli: “Sakkā pana, bhante, upamā kātun”ti?


pli: “Sakkā, bhikkhū”ti bhagavā avoca:


pli: “Seyyathāpi, bhikkhu, vīsatikhāriko kosalako tilavāho; tato puriso vassasatassa vassasatassa accayena ekamekaṁ tilaṁ uddhareyya.


pli: Khippataraṁ kho so bhikkhu vīsatikhāriko kosalako tilavāho iminā upakkamena parikkhayaṁ pariyādānaṁ gaccheyya, na tveva eko abbudo nirayo.


pli: Seyyathāpi, bhikkhu, vīsati abbudā nirayā evameko nirabbudo nirayo.


pli: Seyyathāpi, bhikkhu, vīsati nirabbudā nirayā evameko ababo nirayo.


pli: Seyyathāpi, bhikkhu, vīsati ababā nirayā evameko aṭaṭo nirayo.


pli: Seyyathāpi, bhikkhu, vīsati aṭaṭā nirayā evameko ahaho nirayo.


pli: Seyyathāpi, bhikkhu, vīsati ahahā nirayā evameko kumudo nirayo.


pli: Seyyathāpi, bhikkhu, vīsati kumudā nirayā evameko sogandhiko nirayo.


pli: Seyyathāpi, bhikkhu, vīsati sogandhikā nirayā evameko uppalako nirayo.


pli: Seyyathāpi, bhikkhu, vīsati uppalakā nirayā evameko puṇḍarīko nirayo.


pli: Seyyathāpi, bhikkhu, vīsati puṇḍarīkā nirayā evameko padumo nirayo.


pli: Padumaṁ kho pana bhikkhu nirayaṁ kokāliko bhikkhu upapanno sāriputtamoggallānesu cittaṁ āghātetvā”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Purisassa hi jātassa,


pli: kuṭhārī jāyate mukhe;


pli: Yāya chindati attānaṁ,


pli: bālo dubbhāsitaṁ bhaṇaṁ.


pli: Yo nindiyaṁ pasaṁsati,


pli: Taṁ vā nindati yo pasaṁsiyo;


pli: Vicināti mukhena so kaliṁ,


pli: Kalinā tena sukhaṁ na vindati.


pli: Appamatto ayaṁ kali,


pli: Yo akkhesu dhanaparājayo;


pli: Sabbassāpi sahāpi attanā,


pli: Ayameva mahattaro kali;


pli: Yo sugatesu manaṁ padosaye.


pli: Sataṁ sahassānaṁ nirabbudānaṁ,


pli: Chattiṁsati pañca ca abbudāni;


pli: Yamariyagarahī nirayaṁ upeti,


pli: Vācaṁ manañca paṇidhāya pāpakaṁ.


pli: Abhūtavādī nirayaṁ upeti,


pli: Yo vāpi katvā na karomicāha;


pli: Ubhopi te pecca samā bhavanti,


pli: Nihīnakammā manujā parattha.


pli: Yo appaduṭṭhassa narassa dussati,


pli: Suddhassa posassa anaṅgaṇassa;


pli: Tameva bālaṁ pacceti pāpaṁ,


pli: Sukhumo rajo paṭivātaṁva khitto.


pli: Yo lobhaguṇe anuyutto,


pli: So vacasā paribhāsati aññe;


pli: Asaddho kadariyo avadaññū,


pli: Macchari pesuṇiyaṁ anuyutto.


pli: Mukhadugga vibhūta anariya,


pli: Bhūnahu pāpaka dukkaṭakāri;


pli: Purisanta kalī avajāta,


pli: Mā bahubhāṇidha nerayikosi.


pli: Rajamākirasī ahitāya,


pli: Sante garahasi kibbisakārī;


pli: Bahūni duccaritāni caritvā,


pli: Gacchasi kho papataṁ cirarattaṁ.


pli: Na hi nassati kassaci kammaṁ,


pli: Eti hataṁ labhateva suvāmi;


pli: Dukkhaṁ mando paraloke,


pli: Attani passati kibbisakārī.


pli: Ayosaṅkusamāhataṭṭhānaṁ,


pli: Tiṇhadhāramayasūlamupeti;


pli: Atha tattaayoguḷasannibhaṁ,


pli: Bhojanamatthi tathā patirūpaṁ.


pli: Na hi vaggu vadanti vadantā,


pli: Nābhijavanti na tāṇamupenti;


pli: Aṅgāre santhate sayanti,


pli: Ginisampajjalitaṁ pavisanti.


pli: Jālena ca onahiyāna,


pli: Tattha hananti ayomayakuṭebhi;


pli: Andhaṁva timisamāyanti,


pli: Taṁ vitatañhi yathā mahikāyo.


pli: Atha lohamayaṁ pana kumbhiṁ,


pli: Ginisampajjalitaṁ pavisanti;


pli: Paccanti hi tāsu cirarattaṁ,


pli: Agginisamāsu samuppilavāte.


pli: Atha pubbalohitamisse,


pli: Tattha kiṁ paccati kibbisakārī;


pli: Yaṁ yaṁ disakaṁ adhiseti,


pli: Tattha kilissati samphusamāno.


pli: Puḷavāvasathe salilasmiṁ,


pli: Gantuṁ na hi tīramapatthi,


pli: Sabbasamā hi samantakapallā.


pli: Asipattavanaṁ pana tiṇhaṁ,


pli: Taṁ pavisanti samucchidagattā;


pli: Jivhaṁ balisena gahetvā,


pli: Ārajayārajayā vihananti.


pli: Atha vetaraṇiṁ pana duggaṁ,


pli: Tiṇhadhārakhuradhāramupenti;


pli: Tattha mandā papatanti,


pli: Pāpakarā pāpāni karitvā.


pli: Khādanti hi tattha rudante,


pli: Sāmā sabalā kākolagaṇā ca;


pli: Soṇā siṅgālā paṭigiddhā,


pli: Kulalā vāyasā ca vitudanti.


pli: Kicchā vatayaṁ idha vutti,


pli: Yaṁ jano phusati kibbisakārī;


pli: Tasmā idha jīvitasese,


pli: Kiccakaro siyā naro na cappamajje.


pli: Te gaṇitā vidūhi tilavāhā,


pli: Ye padume niraye upanītā;


pli: Nahutāni hi koṭiyo pañca bhavanti,


pli: Dvādasa koṭisatāni punaññā.


pli: Yāva dukhā nirayā idha vuttā,


pli: Tatthapi tāva ciraṁ vasitabbaṁ;


pli: Tasmā sucipesalasādhuguṇesu,


pli: Vācaṁ manaṁ satataṁ parirakkhe”ti.


pli: Kokālikasuttaṁ dasamaṁ.


title_pli: Sutta Nipāta 3.11 Nālakasutta

pli: Sutta Nipāta 3.11


pli: Nālakasutta


pli: Ānandajāte tidasagaṇe patīte,


pli: Sakkañca indaṁ sucivasane ca deve;


pli: Dussaṁ gahetvā atiriva thomayante,


pli: Asito isi addasa divāvihāre.


pli: Disvāna deve muditamane udagge,


pli: Cittiṁ karitvāna idamavoca tattha;


pli: “Kiṁ devasaṅgho atiriva kalyarūpo,


pli: Dussaṁ gahetvā ramayatha kiṁ paṭicca.


pli: Yadāpi āsī asurehi saṅgamo,


pli: Jayo surānaṁ asurā parājitā;


pli: Tadāpi netādiso lomahaṁsano,


pli: Kimabbhutaṁ daṭṭhu marū pamoditā.


pli: Seḷenti gāyanti ca vādayanti ca,


pli: Bhujāni phoṭenti ca naccayanti ca;


pli: Pucchāmi vohaṁ merumuddhavāsine,


pli: Dhunātha me saṁsayaṁ khippa mārisā”.


pli: “So bodhisatto ratanavaro atulyo,


pli: Manussaloke hitasukhatthāya jāto;


pli: Sakyāna gāme janapade lumbineyye,


pli: Tenamha tuṭṭhā atiriva kalyarūpā.


pli: So sabbasattuttamo aggapuggalo,


pli: Narāsabho sabbapajānamuttamo;


pli: Vattessati cakkamisivhaye vane,


pli: Nadaṁva sīho balavā migābhibhū”.


pli: Taṁ saddaṁ sutvā turitamavasarī so,


pli: Suddhodanassa tada bhavanaṁ upāvisi;


pli: Nisajja tattha idamavocāsi sakye,


pli: “Kuhiṁ kumāro ahamapi daṭṭhukāmo”.


pli: Tato kumāraṁ jalitamiva suvaṇṇaṁ,


pli: Ukkāmukheva sukusalasampahaṭṭhaṁ;


pli: Daddallamānaṁ siriyā anomavaṇṇaṁ,


pli: Dassesu puttaṁ asitavhayassa sakyā.


pli: Disvā kumāraṁ sikhimiva pajjalantaṁ,


pli: Tārāsabhaṁva nabhasigamaṁ visuddhaṁ;


pli: Suriyaṁ tapantaṁ saradarivabbhamuttaṁ,


pli: Ānandajāto vipulamalattha pītiṁ.


pli: Anekasākhañca sahassamaṇḍalaṁ,


pli: Chattaṁ marū dhārayumantalikkhe;


pli: Suvaṇṇadaṇḍā vītipatanti cāmarā,


pli: Na dissare cāmarachattagāhakā.


pli: Disvā jaṭī kaṇhasirivhayo isi,


pli: Suvaṇṇanikkhaṁ viya paṇḍukambale;


pli: Setañca chattaṁ dhariyanta muddhani,


pli: Udaggacitto sumano paṭiggahe.


pli: Paṭiggahetvā pana sakyapuṅgavaṁ,


pli: Jigīsako lakkhaṇamantapāragū;


pli: Pasannacitto giramabbhudīrayi,


pli: “Anuttarāyaṁ dvipadānamuttamo”.


pli: Athattano gamanamanussaranto,


pli: Akalyarūpo gaḷayati assukāni;


pli: Disvāna sakyā isimavocuṁ rudantaṁ,


pli: “No ce kumāre bhavissati antarāyo”.


pli: Disvāna sakye isimavoca akalye,


pli: “Nāhaṁ kumāre ahitamanussarāmi;


pli: Na cāpimassa bhavissati antarāyo,


pli: Na orakāyaṁ adhimānasā bhavātha.


pli: Sambodhiyaggaṁ phusissatāyaṁ kumāro,


pli: So dhammacakkaṁ paramavisuddhadassī;


pli: Vattessatāyaṁ bahujanahitānukampī,


pli: Vitthārikassa bhavissati brahmacariyaṁ.


pli: Mamañca āyu na ciramidhāvaseso,


pli: Athantarā me bhavissati kālakiriyā;


pli: Sohaṁ na sossaṁ asamadhurassa dhammaṁ,


pli: Tenamhi aṭṭo byasanaṅgato aghāvī”.


pli: So sākiyānaṁ vipulaṁ janetvā pītiṁ,


pli: Antepuramhā niggamā brahmacārī;


pli: So bhāgineyyaṁ sayaṁ anukampamāno,


pli: Samādapesi asamadhurassa dhamme.


pli: “Buddhoti ghosaṁ yada parato suṇāsi,


pli: Sambodhipatto vivarati dhammamaggaṁ;


pli: Gantvāna tattha samayaṁ paripucchamāno,


pli: Carassu tasmiṁ bhagavati brahmacariyaṁ”.


pli: Tenānusiṭṭho hitamanena tādinā,


pli: Anāgate paramavisuddhadassinā;


pli: So nālako upacitapuññasañcayo,


pli: Jinaṁ patikkhaṁ parivasi rakkhitindriyo.


pli: Sutvāna ghosaṁ jinavaracakkavattane,


pli: Gantvāna disvā isinisabhaṁ pasanno;


pli: Moneyyaseṭṭhaṁ munipavaraṁ apucchi,


pli: Samāgate asitāvhayassa sāsaneti.


pli: Vatthugāthā niṭṭhitā.


pli: “Aññātametaṁ vacanaṁ,


pli: Asitassa yathātathaṁ;


pli: Taṁ taṁ gotama pucchāmi,


pli: Sabbadhammāna pāraguṁ.


pli: Anagāriyupetassa,


pli: Bhikkhācariyaṁ jigīsato;


pli: Muni pabrūhi me puṭṭho,


pli: Moneyyaṁ uttamaṁ padaṁ”.


pli: “Moneyyaṁ te upaññissaṁ,


pli: (iti bhagavā)


pli: Dukkaraṁ durabhisambhavaṁ;


pli: Handa te naṁ pavakkhāmi,


pli: Santhambhassu daḷho bhava.


pli: Samānabhāgaṁ kubbetha,


pli: Gāme akkuṭṭhavanditaṁ;


pli: Manopadosaṁ rakkheyya,


pli: Santo anuṇṇato care.


pli: Uccāvacā niccharanti,


pli: Dāye aggisikhūpamā;


pli: Nāriyo muniṁ palobhenti,


pli: Tā su taṁ mā palobhayuṁ.


pli: Virato methunā dhammā,


pli: Hitvā kāme paropare;


pli: Aviruddho asāratto,


pli: Pāṇesu tasathāvare.


pli: Yathā ahaṁ tathā ete,


pli: Yathā ete tathā ahaṁ;


pli: Attānaṁ upamaṁ katvā,


pli: Na haneyya na ghātaye.


pli: Hitvā icchañca lobhañca,


pli: Yattha satto puthujjano;


pli: Cakkhumā paṭipajjeyya,


pli: Tareyya narakaṁ imaṁ.


pli: Ūnūdaro mitāhāro,


pli: Appicchassa alolupo;


pli: Sadā icchāya nicchāto,


pli: Aniccho hoti nibbuto.


pli: Sa piṇḍacāraṁ caritvā,


pli: Vanantamabhihāraye;


pli: Upaṭṭhito rukkhamūlasmiṁ,


pli: Āsanūpagato muni.


pli: Sa jhānapasuto dhīro,


pli: Vanante ramito siyā;


pli: Jhāyetha rukkhamūlasmiṁ,


pli: Attānamabhitosayaṁ.


pli: Tato ratyā vivasāne,


pli: Gāmantamabhihāraye;


pli: Avhānaṁ nābhinandeyya,


pli: Abhihārañca gāmato.


pli: Na munī gāmamāgamma,


pli: Kulesu sahasā care;


pli: Ghāsesanaṁ chinnakatho,


pli: Na vācaṁ payutaṁ bhaṇe.


pli: Alatthaṁ yadidaṁ sādhu,


pli: Nālatthaṁ kusalaṁ iti;


pli: Ubhayeneva so tādī,


pli: Rukkhaṁvupanivattati.


pli: Sa pattapāṇi vicaranto,


pli: Amūgo mūgasammato;


pli: Appaṁ dānaṁ na hīḷeyya,


pli: Dātāraṁ nāvajāniyā.


pli: Uccāvacā hi paṭipadā,


pli: Samaṇena pakāsitā;


pli: Na pāraṁ diguṇaṁ yanti,


pli: Nayidaṁ ekaguṇaṁ mutaṁ.


pli: Yassa ca visatā natthi,


pli: Chinnasotassa bhikkhuno;


pli: Kiccākiccappahīnassa,


pli: Pariḷāho na vijjati.


pli: Moneyyaṁ te upaññissaṁ,


pli: Khuradhārūpamo bhave;


pli: Jivhāya tālumāhacca,


pli: Udare saññato siyā.


pli: Alīnacitto ca siyā,


pli: Na cāpi bahu cintaye;


pli: Nirāmagandho asito,


pli: Brahmacariyaparāyaṇo.


pli: Ekāsanassa sikkhetha,


pli: Samaṇūpāsanassa ca;


pli: Ekattaṁ monamakkhātaṁ,


pli: Eko ce abhiramissasi;


pli: Atha bhāhisi dasadisā.


pli: Sutvā dhīrānaṁ nighosaṁ,


pli: Jhāyīnaṁ kāmacāginaṁ;


pli: Tato hiriñca saddhañca,


pli: Bhiyyo kubbetha māmako.


pli: Taṁ nadīhi vijānātha,


pli: Sobbhesu padaresu ca;


pli: Saṇantā yanti kusobbhā,


pli: Tuṇhī yanti mahodadhī.


pli: Yadūnakaṁ taṁ saṇati,


pli: Yaṁ pūraṁ santameva taṁ;


pli: Aḍḍhakumbhūpamo bālo,


pli: Rahado pūrova paṇḍito.


pli: Yaṁ samaṇo bahuṁ bhāsati,


pli: Upetaṁ atthasañhitaṁ;


pli: Jānaṁ so dhammaṁ deseti,


pli: Jānaṁ so bahu bhāsati.


pli: Yo ca jānaṁ saṁyatatto,


pli: Jānaṁ na bahu bhāsati;


pli: Sa munī monamarahati,


pli: Sa munī monamajjhagā”ti.


pli: Nālakasuttaṁ ekādasamaṁ.


title_pli: Sutta Nipāta 3.12 Dvayatānupassanāsutta

pli: Sutta Nipāta 3.12


pli: Dvayatānupassanāsutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati pubbārāme migāramātupāsāde.


pli: Tena kho pana samayena bhagavā tadahuposathe pannarase puṇṇāya puṇṇamāya rattiyā bhikkhusaṅghaparivuto abbhokāse nisinno hoti.


pli: Atha kho bhagavā tuṇhībhūtaṁ tuṇhībhūtaṁ bhikkhusaṅghaṁ anuviloketvā bhikkhū āmantesi:


pli: “‘Ye te, bhikkhave, kusalā dhammā ariyā niyyānikā sambodhagāmino, tesaṁ vo, bhikkhave, kusalānaṁ dhammānaṁ ariyānaṁ niyyānikānaṁ sambodhagāmīnaṁ kā upanisā savanāyā’ti, iti ce, bhikkhave, pucchitāro assu, te evamassu vacanīyā:


pli: ‘yāvadeva dvayatānaṁ dhammānaṁ yathābhūtaṁ ñāṇāyā’ti.


pli: Kiñca dvayataṁ vadetha?


pli: Idaṁ dukkhaṁ, ayaṁ dukkhasamudayoti ayamekānupassanā.


pli: Ayaṁ dukkhanirodho, ayaṁ dukkhanirodhagāminī paṭipadāti, ayaṁ dutiyānupassanā.


pli: Evaṁ sammā dvayatānupassino kho, bhikkhave, bhikkhuno appamattassa ātāpino pahitattassa viharato dvinnaṁ phalānaṁ aññataraṁ phalaṁ pāṭikaṅkhaṁ—


pli: diṭṭheva dhamme aññā, sati vā upādisese anāgāmitā”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Ye dukkhaṁ nappajānanti,


pli: atho dukkhassa sambhavaṁ;


pli: Yattha ca sabbaso dukkhaṁ,


pli: asesaṁ uparujjhati;


pli: Tañca maggaṁ na jānanti,


pli: dukkhūpasamagāminaṁ.


pli: Cetovimuttihīnā te,


pli: Atho paññāvimuttiyā;


pli: Abhabbā te antakiriyāya,


pli: Te ve jātijarūpagā.


pli: Ye ca dukkhaṁ pajānanti,


pli: Tañca maggaṁ pajānanti,


pli: Cetovimuttisampannā,


pli: Bhabbā te antakiriyāya,


pli: Na te jātijarūpagāti.


pli: ‘Siyā aññenapi pariyāyena sammā dvayatānupassanā’ti, iti ce, bhikkhave, pucchitāro assu;


pli: ‘siyā’tissu vacanīyā.


pli: Kathañca siyā?


pli: Yaṁ kiñci dukkhaṁ sambhoti sabbaṁ upadhipaccayāti, ayamekānupassanā.


pli: Upadhīnaṁ tveva asesavirāganirodhā natthi dukkhassa sambhavoti, ayaṁ dutiyānupassanā.


pli: Evaṁ sammā …pe…


pli: athāparaṁ etadavoca satthā:


pli: “Upadhinidānā pabhavanti dukkhā,


pli: Ye keci lokasmimanekarūpā;


pli: Yo ve avidvā upadhiṁ karoti,


pli: Punappunaṁ dukkhamupeti mando;


pli: Tasmā pajānaṁ upadhiṁ na kayirā,


pli: Dukkhassa jātippabhavānupassīti.


pli: Yaṁ kiñci dukkhaṁ sambhoti sabbaṁ avijjāpaccayāti, ayamekānupassanā.


pli: Avijjāya tveva asesavirāganirodhā natthi dukkhassa sambhavoti, ayaṁ dutiyānupassanā.


pli: “Jātimaraṇasaṁsāraṁ,


pli: ye vajanti punappunaṁ;


pli: Itthabhāvaññathābhāvaṁ,


pli: avijjāyeva sā gati.


pli: Avijjā hāyaṁ mahāmoho,


pli: Yenidaṁ saṁsitaṁ ciraṁ;


pli: Vijjāgatā ca ye sattā,


pli: Na te gacchanti punabbhavanti.


pli: ‘Siyā aññenapi …pe…


pli: kathañca siyā?


pli: Yaṁ kiñci dukkhaṁ sambhoti sabbaṁ saṅkhārapaccayāti, ayamekānupassanā.


pli: Saṅkhārānaṁ tveva asesavirāganirodhā natthi dukkhassa sambhavoti, ayaṁ dutiyānupassanā.


pli: Evaṁ sammā …pe…


pli: athāparaṁ etadavoca satthā:


pli: “Yaṁ kiñci dukkhaṁ sambhoti,


pli: sabbaṁ saṅkhārapaccayā;


pli: Saṅkhārānaṁ nirodhena,


pli: natthi dukkhassa sambhavo.


pli: Etamādīnavaṁ ñatvā,


pli: dukkhaṁ saṅkhārapaccayā;


pli: Sabbasaṅkhārasamathā,


pli: saññānaṁ uparodhanā;


pli: Evaṁ dukkhakkhayo hoti,


pli: etaṁ ñatvā yathātathaṁ.


pli: Sammaddasā vedaguno,


pli: Sammadaññāya paṇḍitā;


pli: Abhibhuyya mārasaṁyogaṁ,


pli: Na gacchanti punabbhavanti.


pli: ‘Siyā aññenapi …pe…


pli: kathañca siyā?


pli: Yaṁ kiñci dukkhaṁ sambhoti sabbaṁ viññāṇapaccayāti, ayamekānupassanā.


pli: Viññāṇassa tveva asesavirāganirodhā natthi dukkhassa sambhavoti, ayaṁ dutiyānupassanā.


pli: Evaṁ sammā …pe…


pli: athāparaṁ etadavoca satthā:


pli: “Yaṁ kiñci dukkhaṁ sambhoti,


pli: Sabbaṁ viññāṇapaccayā;


pli: Viññāṇassa nirodhena,


pli: Natthi dukkhassa sambhavo.


pli: Etamādīnavaṁ ñatvā,


pli: Dukkhaṁ viññāṇapaccayā;


pli: Viññāṇūpasamā bhikkhu,


pli: Nicchāto parinibbutoti.


pli: Yaṁ kiñci dukkhaṁ sambhoti sabbaṁ phassapaccayāti, ayamekānupassanā.


pli: Phassassa tveva asesavirāganirodhā natthi dukkhassa sambhavoti, ayaṁ dutiyānupassanā.


pli: “Tesaṁ phassaparetānaṁ,


pli: Bhavasotānusārinaṁ;


pli: Kummaggapaṭipannānaṁ,


pli: Ārā saṁyojanakkhayo.


pli: Ye ca phassaṁ pariññāya,


pli: Aññāyupasame ratā;


pli: Te ve phassābhisamayā,


pli: Nicchātā parinibbutāti.


pli: ‘Siyā aññenapi …pe…


pli: kathañca siyā?


pli: Yaṁ kiñci dukkhaṁ sambhoti sabbaṁ vedanāpaccayāti, ayamekānupassanā.


pli: Vedanānaṁ tveva asesavirāganirodhā natthi dukkhassa sambhavoti, ayaṁ dutiyānupassanā.


pli: Evaṁ sammā …pe…


pli: athāparaṁ etadavoca satthā:


pli: “Sukhaṁ vā yadi vā dukkhaṁ,


pli: Adukkhamasukhaṁ saha;


pli: Ajjhattañca bahiddhā ca,


pli: Yaṁ kiñci atthi veditaṁ.


pli: Etaṁ dukkhanti ñatvāna,


pli: Mosadhammaṁ palokinaṁ;


pli: Phussa phussa vayaṁ passaṁ,


pli: Evaṁ tattha vijānati;


pli: Vedanānaṁ khayā bhikkhu,


pli: Nicchāto parinibbutoti.


pli: Yaṁ kiñci dukkhaṁ sambhoti sabbaṁ taṇhāpaccayāti, ayamekānupassanā.


pli: Taṇhāya tveva asesavirāganirodhā natthi dukkhassa sambhavoti, ayaṁ dutiyānupassanā.


pli: “Taṇhādutiyo puriso,


pli: Dīghamaddhāna saṁsaraṁ;


pli: Itthabhāvaññathābhāvaṁ,


pli: Saṁsāraṁ nātivattati.


pli: Etamādīnavaṁ ñatvā,


pli: Taṇhaṁ dukkhassa sambhavaṁ;


pli: Vītataṇho anādāno,


pli: Sato bhikkhu paribbajeti.


pli: ‘Siyā aññenapi …pe…


pli: kathañca siyā?


pli: Yaṁ kiñci dukkhaṁ sambhoti sabbaṁ upādānapaccayāti, ayamekānupassanā.


pli: Upādānānaṁ tveva asesavirāganirodhā natthi dukkhassa sambhavoti, ayaṁ dutiyānupassanā.


pli: Evaṁ sammā …pe…


pli: athāparaṁ etadavoca satthā:


pli: “Upādānapaccayā bhavo,


pli: Bhūto dukkhaṁ nigacchati;


pli: Jātassa maraṇaṁ hoti,


pli: Eso dukkhassa sambhavo.


pli: Tasmā upādānakkhayā,


pli: Sammadaññāya paṇḍitā;


pli: Jātikkhayaṁ abhiññāya,


pli: Na gacchanti punabbhavanti.


pli: Yaṁ kiñci dukkhaṁ sambhoti sabbaṁ ārambhapaccayāti, ayamekānupassanā.


pli: Ārambhānaṁ tveva asesavirāganirodhā natthi dukkhassa sambhavoti, ayaṁ dutiyānupassanā.


pli: “Yaṁ kiñci dukkhaṁ sambhoti,


pli: Sabbaṁ ārambhapaccayā;


pli: Ārambhānaṁ nirodhena,


pli: Natthi dukkhassa sambhavo.


pli: Etamādīnavaṁ ñatvā,


pli: Dukkhaṁ ārambhapaccayā;


pli: Sabbārambhaṁ paṭinissajja,


pli: Anārambhe vimuttino.


pli: Ucchinnabhavataṇhassa,


pli: Santacittassa bhikkhuno;


pli: Vikkhīṇo jātisaṁsāro,


pli: Natthi tassa punabbhavoti.


pli: ‘Siyā aññenapi …pe…


pli: kathañca siyā?


pli: Yaṁ kiñci dukkhaṁ sambhoti sabbaṁ āhārapaccayāti, ayamekānupassanā.


pli: Āhārānaṁ tveva asesavirāganirodhā natthi dukkhassa sambhavoti, ayaṁ dutiyānupassanā.


pli: Evaṁ sammā …pe…


pli: athāparaṁ etadavoca satthā:


pli: “Yaṁ kiñci dukkhaṁ sambhoti,


pli: Sabbaṁ āhārapaccayā;


pli: Āhārānaṁ nirodhena,


pli: Natthi dukkhassa sambhavo.


pli: Etamādīnavaṁ ñatvā,


pli: Dukkhaṁ āhārapaccayā;


pli: Sabbāhāraṁ pariññāya,


pli: Sabbāhāramanissito.


pli: Ārogyaṁ sammadaññāya,


pli: Āsavānaṁ parikkhayā;


pli: Saṅkhāya sevī dhammaṭṭho,


pli: Saṅkhyaṁ nopeti vedagūti.


pli: ‘Siyā aññenapi …pe…


pli: kathañca siyā?


pli: Yaṁ kiñci dukkhaṁ sambhoti sabbaṁ iñjitapaccayāti, ayamekānupassanā.


pli: Iñjitānaṁ tveva asesavirāganirodhā natthi dukkhassa sambhavoti, ayaṁ dutiyānupassanā.


pli: Evaṁ sammā …pe…


pli: athāparaṁ etadavoca satthā:


pli: “Yaṁ kiñci dukkhaṁ sambhoti,


pli: Sabbaṁ iñjitapaccayā;


pli: Iñjitānaṁ nirodhena,


pli: Natthi dukkhassa sambhavo.


pli: Etamādīnavaṁ ñatvā,


pli: Dukkhaṁ iñjitapaccayā;


pli: Tasmā hi ejaṁ vossajja,


pli: Saṅkhāre uparundhiya;


pli: Anejo anupādāno,


pli: Sato bhikkhu paribbajeti.


pli: Nissitassa calitaṁ hotīti, ayamekānupassanā.


pli: Anissito na calatīti, ayaṁ dutiyānupassanā.


pli: “Anissito na calati,


pli: Nissito ca upādiyaṁ;


pli: Itthabhāvaññathābhāvaṁ,


pli: Saṁsāraṁ nātivattati.


pli: Nissayesu mahabbhayaṁ;


pli: Anissito anupādāno,


pli: ‘Siyā aññenapi …pe…


pli: kathañca siyā?


pli: Rūpehi, bhikkhave, arūpā santatarāti, ayamekānupassanā.


pli: Arūpehi nirodho santataroti, ayaṁ dutiyānupassanā.


pli: Evaṁ sammā …pe…


pli: athāparaṁ etadavoca satthā:


pli: “Ye ca rūpūpagā sattā,


pli: Ye ca arūpaṭṭhāyino;


pli: Nirodhaṁ appajānantā,


pli: Āgantāro punabbhavaṁ.


pli: Ye ca rūpe pariññāya,


pli: Arūpesu asaṇṭhitā;


pli: Nirodhe ye vimuccanti,


pli: Te janā maccuhāyinoti.


pli: Yaṁ, bhikkhave, sadevakassa lokassa samārakassa sabrahmakassa sassamaṇabrāhmaṇiyā pajāya sadevamanussāya idaṁ saccanti upanijjhāyitaṁ tadamariyānaṁ etaṁ musāti yathābhūtaṁ sammappaññāya sudiṭṭhaṁ, ayamekānupassanā.


pli: Yaṁ, bhikkhave, sadevakassa …pe… sadevamanussāya idaṁ musāti upanijjhāyitaṁ, tadamariyānaṁ etaṁ saccanti yathābhūtaṁ sammappaññāya sudiṭṭhaṁ, ayaṁ dutiyānupassanā.


pli: “Anattani attamāniṁ,


pli: Passa lokaṁ sadevakaṁ;


pli: Niviṭṭhaṁ nāmarūpasmiṁ,


pli: Idaṁ saccanti maññati.


pli: Yena yena hi maññanti,


pli: Tato taṁ hoti aññathā;


pli: Tañhi tassa musā hoti,


pli: Mosadhammañhi ittaraṁ.


pli: Amosadhammaṁ nibbānaṁ,


pli: Tadariyā saccato vidū;


pli: Te ve saccābhisamayā,


pli: Nicchātā parinibbutāti.


pli: ‘Siyā aññenapi pariyāyena sammā dvayatānupassanā’ti, iti ce, bhikkhave, pucchitāro assu;


pli: ‘siyā’tissu vacanīyā.


pli: Kathañca siyā?


pli: Yaṁ, bhikkhave, sadevakassa lokassa samārakassa sabrahmakassa sassamaṇabrāhmaṇiyā pajāya sadevamanussāya idaṁ sukhanti upanijjhāyitaṁ, tadamariyānaṁ etaṁ dukkhanti yathābhūtaṁ sammappaññāya sudiṭṭhaṁ, ayamekānupassanā.


pli: Yaṁ, bhikkhave, sadevakassa …pe… sadevamanussāya idaṁ dukkhanti upanijjhāyitaṁ tadamariyānaṁ etaṁ sukhanti yathābhūtaṁ sammappaññāya sudiṭṭhaṁ, ayaṁ dutiyānupassanā.


pli: Evaṁ sammā dvayatānupassino kho, bhikkhave, bhikkhuno appamattassa ātāpino pahitattassa viharato dvinnaṁ phalānaṁ aññataraṁ phalaṁ pāṭikaṅkhaṁ—


pli: diṭṭheva dhamme aññā, sati vā upādisese anāgāmitāti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Rūpā saddā rasā gandhā,


pli: Phassā dhammā ca kevalā;


pli: Iṭṭhā kantā manāpā ca,


pli: Yāvatatthīti vuccati.


pli: Sadevakassa lokassa,


pli: Ete vo sukhasammatā;


pli: Yattha cete nirujjhanti,


pli: Taṁ nesaṁ dukkhasammataṁ.


pli: Sukhanti diṭṭhamariyehi,


pli: Sakkāyassuparodhanaṁ;


pli: Paccanīkamidaṁ hoti,


pli: Sabbalokena passataṁ.


pli: Yaṁ pare sukhato āhu,


pli: Tadariyā āhu dukkhato;


pli: Yaṁ pare dukkhato āhu,


pli: Tadariyā sukhato vidū.


pli: Passa dhammaṁ durājānaṁ,


pli: Sampamūḷhetthaviddasu;


pli: Nivutānaṁ tamo hoti,


pli: Andhakāro apassataṁ.


pli: Satañca vivaṭaṁ hoti,


pli: Āloko passatāmiva;


pli: Santike na vijānanti,


pli: Magā dhammassa kovidā.


pli: Bhavarāgaparetehi,


pli: Bhavasotānusāribhi;


pli: Māradheyyānupannehi,


pli: Nāyaṁ dhammo susambudho.


pli: Ko nu aññatra mariyehi,


pli: Padaṁ sambuddhumarahati;


pli: Yaṁ padaṁ sammadaññāya,


pli: Parinibbanti anāsavā”ti.


pli: Idamavoca bhagavā.


pli: Attamanā te bhikkhū bhagavato bhāsitaṁ abhinandunti.


pli: Imasmiñca pana veyyākaraṇasmiṁ bhaññamāne saṭṭhimattānaṁ bhikkhūnaṁ anupādāya āsavehi cittāni vimucciṁsūti.


pli: Dvayatānupassanāsuttaṁ dvādasamaṁ.


pli: Tassuddānaṁ


pli: Saccaṁ upadhi avijjā ca,


pli: saṅkhāre viññāṇapañcamaṁ;


pli: Phassavedaniyā taṇhā,


pli: upādānārambhaāhārā;


pli: Iñjitaṁ calitaṁ rūpaṁ,


pli: saccaṁ dukkhena soḷasāti.


pli: Mahāvaggo tatiyo.


pli: Pabbajjā ca padhānañca,


pli: subhāsitañca sundari;


pli: Māghasuttaṁ sabhiyo ca,


pli: selo sallañca vuccati.


pli: Vāseṭṭho cāpi kokāli,


pli: Nālako dvayatānupassanā;


pli: Dvādasetāni suttāni,


pli: Mahāvaggoti vuccatīti.


title_pli: Sutta Nipāta 3.2 Padhānasutta

pli: Sutta Nipāta 3.2


pli: Padhānasutta


pli: “Taṁ maṁ padhānapahitattaṁ,


pli: nadiṁ nerañjaraṁ pati;


pli: Viparakkamma jhāyantaṁ,


pli: yogakkhemassa pattiyā.


pli: Namucī karuṇaṁ vācaṁ,


pli: bhāsamāno upāgami;


pli: ‘Kiso tvamasi dubbaṇṇo,


pli: santike maraṇaṁ tava.


pli: Sahassabhāgo maraṇassa,


pli: ekaṁso tava jīvitaṁ;


pli: Jīva bho jīvitaṁ seyyo,


pli: jīvaṁ puññāni kāhasi.


pli: Carato ca te brahmacariyaṁ,


pli: Aggihuttañca jūhato;


pli: Pahūtaṁ cīyate puññaṁ,


pli: Kiṁ padhānena kāhasi.


pli: Duggo maggo padhānāya,


pli: dukkaro durabhisambhavo’”;


pli: Imā gāthā bhaṇaṁ māro,


pli: aṭṭhā buddhassa santike.


pli: Taṁ tathāvādinaṁ māraṁ,


pli: bhagavā etadabravi;


pli: “Pamattabandhu pāpima,


pli: yenatthena idhāgato.


pli: Aṇumattopi puññena,


pli: Attho mayhaṁ na vijjati;


pli: Yesañca attho puññena,


pli: Te māro vattumarahati.


pli: Atthi saddhā tathā viriyaṁ,


pli: paññā ca mama vijjati;


pli: Evaṁ maṁ pahitattampi,


pli: kiṁ jīvamanupucchasi.


pli: Nadīnamapi sotāni,


pli: ayaṁ vāto visosaye;


pli: Kiñca me pahitattassa,


pli: lohitaṁ nupasussaye.


pli: Lohite sussamānamhi,


pli: Pittaṁ semhañca sussati;


pli: Maṁsesu khīyamānesu,


pli: Bhiyyo cittaṁ pasīdati;


pli: Bhiyyo sati ca paññā ca,


pli: Samādhi mama tiṭṭhati.


pli: Tassa mevaṁ viharato,


pli: Pattassuttamavedanaṁ;


pli: Kāmesu nāpekkhate cittaṁ,


pli: Passa sattassa suddhataṁ.


pli: Kāmā te paṭhamā senā,


pli: Dutiyā arati vuccati;


pli: Tatiyā khuppipāsā te,


pli: Catutthī taṇhā pavuccati.


pli: Pañcamaṁ thinamiddhaṁ te,


pli: Chaṭṭhā bhīrū pavuccati;


pli: Sattamī vicikicchā te,


pli: Makkho thambho te aṭṭhamo.


pli: Lābho siloko sakkāro,


pli: Micchāladdho ca yo yaso;


pli: Yo cattānaṁ samukkaṁse,


pli: Pare ca avajānati.


pli: Esā namuci te senā,


pli: Kaṇhassābhippahārinī;


pli: Na naṁ asūro jināti,


pli: Jetvā ca labhate sukhaṁ.


pli: Esa muñjaṁ parihare,


pli: Dhiratthu mama jīvitaṁ;


pli: Saṅgāme me mataṁ seyyo,


pli: Yañce jīve parājito.


pli: Pagāḷhettha na dissanti,


pli: Eke samaṇabrāhmaṇā;


pli: Tañca maggaṁ na jānanti,


pli: Yena gacchanti subbatā.


pli: Samantā dhajiniṁ disvā,


pli: Yuttaṁ māraṁ savāhanaṁ;


pli: Yuddhāya paccuggacchāmi,


pli: Mā maṁ ṭhānā acāvayi.


pli: Yaṁ te taṁ nappasahati,


pli: Senaṁ loko sadevako;


pli: Taṁ te paññāya bhecchāmi,


pli: Āmaṁ pattaṁva asmanā.


pli: Vasīkaritvā saṅkappaṁ,


pli: Satiñca sūpatiṭṭhitaṁ;


pli: Raṭṭhā raṭṭhaṁ vicarissaṁ,


pli: Sāvake vinayaṁ puthū.


pli: Te appamattā pahitattā,


pli: Mama sāsanakārakā;


pli: Akāmassa te gamissanti,


pli: Yattha gantvā na socare”.


pli: “Satta vassāni bhagavantaṁ,


pli: Anubandhiṁ padāpadaṁ;


pli: Otāraṁ nādhigacchissaṁ,


pli: Sambuddhassa satīmato.


pli: Medavaṇṇaṁva pāsāṇaṁ,


pli: Vāyaso anupariyagā;


pli: Apettha muduṁ vindema,


pli: Api assādanā siyā.


pli: Aladdhā tattha assādaṁ,


pli: Vāyasetto apakkami;


pli: Kākova selamāsajja,


pli: Nibbijjāpema gotamaṁ”.


pli: Tassa sokaparetassa,


pli: Vīṇā kacchā abhassatha;


pli: Tato so dummano yakkho,


pli: Tatthevantaradhāyathāti.


pli: Padhānasuttaṁ dutiyaṁ.


title_pli: Sutta Nipāta 3.3 Subhāsitasutta

pli: Sutta Nipāta 3.3


pli: Subhāsitasutta


pli: Evaṁ me sutaṁ—


pli: eka samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Catūhi, bhikkhave, aṅgehi samannāgatā vācā subhāsitā hoti, na dubbhāsitā, anavajjā ca ananuvajjā ca viññūnaṁ.


pli: Katamehi catūhi?


pli: Idha, bhikkhave, bhikkhu subhāsitaṁyeva bhāsati no dubbhāsitaṁ, dhammaṁyeva bhāsati no adhammaṁ, piyaṁyeva bhāsati no appiyaṁ, saccaṁyeva bhāsati no alikaṁ.


pli: Imehi kho, bhikkhave, catūhi aṅgehi samannāgatā vācā subhāsitā hoti, no dubbhāsitā, anavajjā ca ananuvajjā ca viññūnan”ti.


pli: Idamavoca bhagavā.


pli: Idaṁ vatvāna sugato, athāparaṁ etadavoca satthā:


pli: “Subhāsitaṁ uttamamāhu santo,


pli: Dhammaṁ bhaṇe nādhammaṁ taṁ dutiyaṁ;


pli: Piyaṁ bhaṇe nāppiyaṁ taṁ tatiyaṁ,


pli: Saccaṁ bhaṇe nālikaṁ taṁ catutthan”ti.


pli: Atha kho āyasmā vaṅgīso uṭṭhāyāsanā ekaṁsaṁ cīvaraṁ katvā yena bhagavā tenañjaliṁ paṇāmetvā bhagavantaṁ etadavoca:


pli: “paṭibhāti maṁ, bhagavā, paṭibhāti maṁ, sugatā”ti.


pli: “Paṭibhātu taṁ, vaṅgīsā”ti bhagavā avoca.


pli: Atha kho āyasmā vaṅgīso bhagavantaṁ sammukhā sāruppāhi gāthāhi abhitthavi:


pli: “Tameva vācaṁ bhāseyya,


pli: yāyattānaṁ na tāpaye;


pli: Pare ca na vihiṁseyya,


pli: sā ve vācā subhāsitā.


pli: Piyavācameva bhāseyya,


pli: yā vācā paṭinanditā;


pli: Yaṁ anādāya pāpāni,


pli: paresaṁ bhāsate piyaṁ.


pli: Saccaṁ ve amatā vācā,


pli: esa dhammo sanantano;


pli: Sacce atthe ca dhamme ca,


pli: āhu santo patiṭṭhitā.


pli: Yaṁ buddho bhāsati vācaṁ,


pli: Khemaṁ nibbānapattiyā;


pli: Dukkhassantakiriyāya,


pli: Sā ve vācānamuttamā”ti.


pli: Subhāsitasuttaṁ tatiyaṁ.


title_pli: Sutta Nipāta 3.4 Pūraḷāsa (sundarikabhāradvāja) sutta

pli: Sutta Nipāta 3.4


pli: Pūraḷāsa (sundarikabhāradvāja) sutta


pli: Evaṁ me sutaṁ—


pli: ekaṁ samayaṁ bhagavā kosalesu viharati sundarikāya nadiyā tīre.


pli: Tena kho pana samayena sundarikabhāradvājo brāhmaṇo sundarikāya nadiyā tīre aggiṁ juhati, aggihuttaṁ paricarati.


pli: Atha kho sundarikabhāradvājo brāhmaṇo aggiṁ juhitvā aggihuttaṁ paricaritvā uṭṭhāyāsanā samantā catuddisā anuvilokesi:


pli: “ko nu kho imaṁ habyasesaṁ bhuñjeyyā”ti?


pli: Addasā kho sundarikabhāradvājo brāhmaṇo bhagavantaṁ avidūre aññatarasmiṁ rukkhamūle sasīsaṁ pārutaṁ nisinnaṁ;


pli: disvāna vāmena hatthena habyasesaṁ gahetvā dakkhiṇena hatthena kamaṇḍaluṁ gahetvā yena bhagavā tenupasaṅkami.


pli: Atha kho bhagavā sundarikabhāradvājassa brāhmaṇassa padasaddena sīsaṁ vivari.


pli: Atha kho sundarikabhāradvājo brāhmaṇo: “muṇḍo ayaṁ bhavaṁ, muṇḍako ayaṁ bhavan”ti tatova puna nivattitukāmo ahosi.


pli: Atha kho sundarikabhāradvājassa brāhmaṇassa etadahosi:


pli: “muṇḍāpi hi idhekacce brāhmaṇā bhavanti, yannūnāhaṁ upasaṅkamitvā jātiṁ puccheyyan”ti.


pli: Atha kho sundarikabhāradvājo brāhmaṇo yena bhagavā tenupasaṅkami; upasaṅkamitvā bhagavantaṁ etadavoca:


pli: “kiṁjacco bhavan”ti?


pli: Atha kho bhagavā sundarikabhāradvājaṁ brāhmaṇaṁ gāthāhi ajjhabhāsi:


pli: “Na brāhmaṇo nomhi na rājaputto,


pli: Na vessāyano uda koci nomhi;


pli: Gottaṁ pariññāya puthujjanānaṁ,


pli: Akiñcano manta carāmi loke.


pli: Saṅghāṭivāsī agaho carāmi,


pli: Nivuttakeso abhinibbutatto;


pli: Alippamāno idha māṇavehi,


pli: Akallaṁ maṁ brāhmaṇa pucchasi gottapañhaṁ”.


pli: “Pucchanti ve bho brāhmaṇā brāhmaṇebhi,


pli: Saha brāhmaṇo no bhavan”ti.


pli: “Brāhmaṇo hi ce tvaṁ brūsi,


pli: Mañca brūsi abrāhmaṇaṁ;


pli: Taṁ taṁ sāvittiṁ pucchāmi,


pli: Tipadaṁ catuvīsatakkharaṁ”.


pli: “Kiṁ nissitā isayo manujā,


pli: Khattiyā brāhmaṇā devatānaṁ;


pli: Yaññamakappayiṁsu puthū idha loke”.


pli: “Yadantagū vedagū yaññakāle,


pli: Yassāhutiṁ labhe tassijjheti brūmi”.


pli: “Addhā hi tassa hutamijjhe,


pli: (iti brāhmaṇo)


pli: Yaṁ tādisaṁ vedagumaddasāma;


pli: Tumhādisānañhi adassanena,


pli: Añño jano bhuñjati pūraḷāsaṁ”.


pli: “Tasmātiha tvaṁ brāhmaṇa atthena,


pli: Atthiko upasaṅkamma puccha;


pli: Santaṁ vidhūmaṁ anīghaṁ nirāsaṁ,


pli: Appevidha abhivinde sumedhaṁ”.


pli: “Yaññe ratohaṁ bho gotama,


pli: Yaññaṁ yiṭṭhukāmo nāhaṁ pajānāmi;


pli: Anusāsatu maṁ bhavaṁ,


pli: Yattha hutaṁ ijjhate brūhi me taṁ”.


pli: “Tena hi tvaṁ, brāhmaṇa, odahassu sotaṁ; dhammaṁ te desessāmi—


pli: Mā jātiṁ pucchī caraṇañca puccha,


pli: Kaṭṭhā have jāyati jātavedo;


pli: Nīcākulīnopi munī dhitīmā,


pli: Ājāniyo hoti hirīnisedho.


pli: Saccena danto damasā upeto,


pli: Vedantagū vūsitabrahmacariyo;


pli: Kālena tamhi habyaṁ pavecche,


pli: Yo brāhmaṇo puññapekkho yajetha.


pli: Ye kāme hitvā agahā caranti,


pli: Susaññatattā tasaraṁva ujjuṁ;


pli: Kālena tesu habyaṁ pavecche,


pli: Ye vītarāgā susamāhitindriyā,


pli: Candova rāhuggahaṇā pamuttā;


pli: Asajjamānā vicaranti loke,


pli: Sadā satā hitvā mamāyitāni;


pli: Yo kāme hitvā abhibhuyyacārī,


pli: Yo vedi jātīmaraṇassa antaṁ;


pli: Parinibbuto udakarahadova sīto,


pli: Tathāgato arahati pūraḷāsaṁ.


pli: Samo samehi visamehi dūre,


pli: Tathāgato hoti anantapañño;


pli: Anūpalitto idha vā huraṁ vā,


pli: Yamhi na māyā vasati na māno,


pli: Yo vītalobho amamo nirāso;


pli: Paṇunnakodho abhinibbutatto,


pli: Yo brāhmaṇo sokamalaṁ ahāsi;


pli: Nivesanaṁ yo manaso ahāsi,


pli: Pariggahā yassa na santi keci;


pli: Anupādiyāno idha vā huraṁ vā,


pli: Samāhito yo udatāri oghaṁ,


pli: Dhammaṁ caññāsi paramāya diṭṭhiyā;


pli: Khīṇāsavo antimadehadhārī,


pli: Bhavāsavā yassa vacī kharā ca,


pli: Vidhūpitā atthagatā na santi;


pli: Sa vedagū sabbadhi vippamutto,


pli: Tathāgato arahati pūraḷāsaṁ.


pli: Saṅgātigo yassa na santi saṅgā,


pli: Yo mānasattesu amānasatto;


pli: Dukkhaṁ pariññāya sakhettavatthuṁ,


pli: Āsaṁ anissāya vivekadassī,


pli: Paravediyaṁ diṭṭhimupātivatto;


pli: Ārammaṇā yassa na santi keci,


pli: Paroparā yassa samecca dhammā,


pli: Santo upādānakhaye vimutto,


pli: Saṁyojanaṁ jātikhayantadassī,


pli: Yopānudi rāgapathaṁ asesaṁ;


pli: Suddho nidoso vimalo akāco,


pli: Yo attano attānaṁ nānupassati,


pli: Samāhito ujjugato ṭhitatto;


pli: Sa ve anejo akhilo akaṅkho,


pli: Mohantarā yassa na santi keci,


pli: Sabbesu dhammesu ca ñāṇadassī;


pli: Sarīrañca antimaṁ dhāreti,


pli: Patto ca sambodhimanuttaraṁ sivaṁ;


pli: Ettāvatā yakkhassa suddhi,


pli: Tathāgato arahati pūraḷāsaṁ”.


pli: “Hutañca mayhaṁ hutamatthu saccaṁ,


pli: Yaṁ tādisaṁ vedagunaṁ alatthaṁ;


pli: Brahmā hi sakkhi paṭigaṇhātu me bhagavā,


pli: Bhuñjatu me bhagavā pūraḷāsaṁ”.


pli: “Gāthābhigītaṁ me abhojaneyyaṁ,


pli: Sampassataṁ brāhmaṇa nesa dhammo;


pli: Gāthābhigītaṁ panudanti buddhā,


pli: Dhamme satī brāhmaṇa vuttiresā.


pli: Aññena ca kevalinaṁ mahesiṁ,


pli: Khīṇāsavaṁ kukkuccavūpasantaṁ;


pli: Annena pānena upaṭṭhahassu,


pli: Khettañhi taṁ puññapekkhassa hoti”.


pli: “Sādhāhaṁ bhagavā tathā vijaññaṁ,


pli: Yo dakkhiṇaṁ bhuñjeyya mādisassa;


pli: Yaṁ yaññakāle pariyesamāno,


pli: Pappuyya tava sāsanaṁ”.


pli: “Sārambhā yassa vigatā,


pli: Cittaṁ yassa anāvilaṁ;


pli: Vippamutto ca kāmehi,


pli: Thinaṁ yassa panūditaṁ.


pli: Sīmantānaṁ vinetāraṁ,


pli: Jātimaraṇakovidaṁ;


pli: Muniṁ moneyyasampannaṁ,


pli: Tādisaṁ yaññamāgataṁ.


pli: Bhakuṭiṁ vinayitvāna,


pli: Pañjalikā namassatha;


pli: Pūjetha annapānena,


pli: Evaṁ ijjhanti dakkhiṇā”.


pli: “Buddho bhavaṁ arahati pūraḷāsaṁ,


pli: Puññakhettamanuttaraṁ;


pli: Āyāgo sabbalokassa,


pli: Bhoto dinnaṁ mahapphalan”ti.


pli: Atha kho sundarikabhāradvājo brāhmaṇo bhagavantaṁ etadavoca:


pli: “abhikkantaṁ, bho gotama, abhikkantaṁ, bho gotama.


pli: Seyyathāpi, bho gotama, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ bhotā gotamena anekapariyāyena dhammo pakāsito.


pli: Esāhaṁ bhavantaṁ gotamaṁ saraṇaṁ gacchāmi dhammañca bhikkhusaṅghañca.


pli: Labheyyāhaṁ bhoto gotamassa santike pabbajjaṁ, labheyyaṁ upasampadan”ti.


pli: Alattha kho sundarikabhāradvājo brāhmaṇo …pe…


pli: arahataṁ ahosīti.


pli: Sundarikabhāradvājasuttaṁ catutthaṁ.


title_pli: Sutta Nipāta 3.5 Māghasutta

pli: Sutta Nipāta 3.5


pli: Māghasutta


pli: Evaṁ me sutaṁ—


pli: ekaṁ samayaṁ bhagavā rājagahe viharati gijjhakūṭe pabbate.


pli: Atha kho māgho māṇavo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi.


pli: Ekamantaṁ nisinno kho māgho māṇavo bhagavantaṁ etadavoca:


pli: “Ahañhi, bho gotama, dāyako dānapati vadaññū yācayogo;


pli: dhammena bhoge pariyesāmi;


pli: dhammena bhoge pariyesitvā dhammaladdhehi bhogehi dhammādhigatehi ekassapi dadāmi dvinnampi tiṇṇampi catunnampi pañcannampi channampi sattannampi aṭṭhannampi navannampi dasannampi dadāmi, vīsāyapi tiṁsāyapi cattālīsāyapi paññāsāyapi dadāmi, satassapi dadāmi, bhiyyopi dadāmi.


pli: Kaccāhaṁ, bho gotama, evaṁ dadanto evaṁ yajanto bahuṁ puññaṁ pasavāmī”ti?


pli: “Taggha tvaṁ, māṇava, evaṁ dadanto evaṁ yajanto bahuṁ puññaṁ pasavasi.


pli: Yo kho, māṇava, dāyako dānapati vadaññū yācayogo;


pli: dhammena bhoge pariyesati;


pli: dhammena bhoge pariyesitvā dhammaladdhehi bhogehi dhammādhigatehi ekassapi dadāti …pe… satassapi dadāti, bhiyyopi dadāti, bahuṁ so puññaṁ pasavatī”ti.


pli: Atha kho māgho māṇavo bhagavantaṁ gāthāya ajjhabhāsi—


pli: “Pucchāmahaṁ gotamaṁ vadaññuṁ,


pli: (iti māgho māṇavo)


pli: Kāsāyavāsiṁ agahaṁ carantaṁ;


pli: Yo yācayogo dānapati gahaṭṭho,


pli: Puññatthiko yajati puññapekkho;


pli: Dadaṁ paresaṁ idha annapānaṁ,


pli: Kathaṁ hutaṁ yajamānassa sujjhe”.


pli: “Yo yācayogo dānapati gahaṭṭho,


pli: (māghāti bhagavā)


pli: Ārādhaye dakkhiṇeyyebhi tādi”.


pli: Akkhāhi me bhagavā dakkhiṇeyye”.


pli: “Ye ve asattā vicaranti loke,


pli: Akiñcanā kevalino yatattā;


pli: Kālena tesu habyaṁ pavecche,


pli: Yo brāhmaṇo puññapekkho yajetha.


pli: Ye sabbasaṁyojanabandhanacchidā,


pli: Dantā vimuttā anīghā nirāsā;


pli: Ye sabbasaṁyojanavippamuttā,


pli: Rāgañca dosañca pahāya mohaṁ,


pli: Khīṇāsavā vūsitabrahmacariyā;


pli: Yesu na māyā vasati na māno,


pli: Ye vītalobhā amamā nirāsā,


pli: Ye ve na taṇhāsu upātipannā,


pli: Vitareyya oghaṁ amamā caranti;


pli: Yesaṁ taṇhā natthi kuhiñci loke,


pli: Bhavābhavāya idha vā huraṁ vā;


pli: Ye kāme hitvā agahā caranti,


pli: Susaññatattā tasaraṁva ujjuṁ;


pli: Ye vītarāgā susamāhitindriyā,


pli: Candova rāhuggahaṇā pamuttā;


pli: Kālena tesu habyaṁ pavecche,


pli: Yo brāhmaṇo puññapekkho yajetha.


pli: Samitāvino vītarāgā akopā,


pli: Yesaṁ gatī natthidha vippahāya;


pli: Jahitvā jātimaraṇaṁ asesaṁ,


pli: Kathaṅkathiṁ sabbamupātivattā;


pli: Ye attadīpā vicaranti loke,


pli: Akiñcanā sabbadhi vippamuttā;


pli: Ye hettha jānanti yathā tathā idaṁ,


pli: Ayamantimā natthi punabbhavoti;


pli: Yo vedagū jhānarato satīmā,


pli: Sambodhipatto saraṇaṁ bahūnaṁ;


pli: Kālena tamhi habyaṁ pavecche,


pli: Yo brāhmaṇo puññapekkho yajetha”.


pli: “Addhā amoghā mama pucchanā ahu,


pli: (iti māgho māṇavo)


pli: Akkhāsi me bhagavā dakkhiṇeyye;


pli: Tvañhettha jānāsi yathā tathā idaṁ,


pli: Tathā hi te vidito esa dhammo.


pli: Yo yācayogo dānapati gahaṭṭho,


pli: Puññatthiko yajati puññapekkho;


pli: Dadaṁ paresaṁ idha annapānaṁ,


pli: Akkhāhi me bhagavā yaññasampadaṁ”.


pli: “Yajassu yajamāno,


pli: (māghāti bhagavā)


pli: Sabbattha ca vippasādehi cittaṁ;


pli: Ārammaṇaṁ yajamānassa yañño,


pli: Ettha patiṭṭhāya jahāti dosaṁ.


pli: So vītarāgo pavineyya dosaṁ,


pli: Mettaṁ cittaṁ bhāvayamappamāṇaṁ;


pli: Rattindivaṁ satatamappamatto,


pli: Sabbā disā pharati appamaññaṁ”.


pli: “Ko sujjhati muccati bajjhatī ca,


pli: Kenattanā gacchati brahmalokaṁ;


pli: Ajānato me muni brūhi puṭṭho,


pli: Bhagavā hi me sakkhi brahmajjadiṭṭho;


pli: Tuvañhi no brahmasamosi saccaṁ,


pli: Kathaṁ upapajjati brahmalokaṁ jutima”.


pli: “Yo yajati tividhaṁ yaññasampadaṁ,


pli: Ārādhaye dakkhiṇeyyebhi tādi;


pli: Evaṁ yajitvā sammā yācayogo,


pli: Upapajjati brahmalokanti brūmī”ti.


pli: Evaṁ vutte, māgho māṇavo bhagavantaṁ etadavoca:


pli: “abhikkantaṁ, bho gotama …pe…


pli: ajjatagge pāṇupetaṁ saraṇaṁ gatan”ti.


pli: Māghasuttaṁ pañcamaṁ.


title_pli: Sutta Nipāta 3.6 Sabhiyasutta

pli: Sutta Nipāta 3.6


pli: Sabhiyasutta


pli: Evaṁ me sutaṁ—


pli: ekaṁ samayaṁ bhagavā rājagahe viharati veḷuvane kalandakanivāpe.


pli: Tena kho pana samayena sabhiyassa paribbājakassa purāṇasālohitāya devatāya pañhā uddiṭṭhā honti:


pli: “yo te, sabhiya, samaṇo vā brāhmaṇo vā ime pañhe puṭṭho byākaroti tassa santike brahmacariyaṁ careyyāsī”ti.


pli: Atha kho sabhiyo paribbājako tassā devatāya santike te pañhe uggahetvā ye te samaṇabrāhmaṇā saṅghino gaṇino gaṇācariyā ñātā yasassino titthakarā sādhusammatā bahujanassa, seyyathidaṁ—


pli: pūraṇo kassapo makkhaligosālo ajito kesakambalo pakudho kaccāno sañcayo belaṭṭhaputto nigaṇṭho nāṭaputto—


pli: te upasaṅkamitvā te pañhe pucchati.


pli: Te sabhiyena paribbājakena pañhe puṭṭhā na sampāyanti;


pli: asampāyantā kopañca dosañca appaccayañca pātukaronti.


pli: Api ca sabhiyaṁyeva paribbājakaṁ paṭipucchanti.


pli: Atha kho sabhiyassa paribbājakassa etadahosi:


pli: “ye kho te bhonto samaṇabrāhmaṇā saṅghino gaṇino gaṇācariyā ñātā yasassino titthakarā sādhusammatā bahujanassa, seyyathidaṁ—


pli: pūraṇo kassapo …pe… nigaṇṭho nāṭaputto—


pli: te mayā pañhe puṭṭhā na sampāyanti,


pli: asampāyantā kopañca dosañca appaccayañca pātukaronti;


pli: api ca maññevettha paṭipucchanti.


pli: Yannūnāhaṁ hīnāyāvattitvā kāme paribhuñjeyyan”ti.


pli: “ayampi kho samaṇo gotamo saṅghī ceva gaṇī ca gaṇācariyo ca ñāto yasassī titthakaro sādhusammato bahujanassa;


pli: yannūnāhaṁ samaṇaṁ gotamaṁ upasaṅkamitvā ime pañhe puccheyyan”ti.


pli: “yepi kho te bhonto samaṇabrāhmaṇā jiṇṇā vuḍḍhā mahallakā addhagatā vayoanuppattā therā rattaññū cirapabbajitā saṅghino gaṇino gaṇācariyā ñātā yasassino titthakarā sādhusammatā bahujanassa, seyyathidaṁ—


pli: tepi mayā pañhe puṭṭhā na sampāyanti,


pli: asampāyantā kopañca dosañca appaccayañca pātukaronti, api ca maññevettha paṭipucchanti;


pli: kiṁ pana me samaṇo gotamo ime pañhe puṭṭho byākarissati.


pli: Samaṇo hi gotamo daharo ceva jātiyā, navo ca pabbajjāyā”ti.


pli: “samaṇo kho daharoti na uññātabbo na paribhotabbo.


pli: Daharopi cesa samaṇo gotamo mahiddhiko hoti mahānubhāvo, yannūnāhaṁ samaṇaṁ gotamaṁ upasaṅkamitvā ime pañhe puccheyyan”ti.


pli: Atha kho sabhiyo paribbājako yena rājagahaṁ tena cārikaṁ pakkāmi.


pli: Anupubbena cārikaṁ caramāno yena rājagahaṁ veḷuvanaṁ kalandakanivāpo, yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi.


pli: Ekamantaṁ nisinno kho sabhiyo paribbājako bhagavantaṁ gāthāya ajjhabhāsi—


pli: “Kaṅkhī vecikicchī āgamaṁ,


pli: (iti sabhiyo)


pli: Pañhe pucchituṁ abhikaṅkhamāno;


pli: Tesantakaro bhavāhi pañhe me puṭṭho,


pli: Anupubbaṁ anudhammaṁ byākarohi me”.


pli: “Dūrato āgatosi sabhiya,


pli: (iti bhagavā)


pli: Tesantakaro bhavāmi pañhe te puṭṭho,


pli: Anupubbaṁ anudhammaṁ byākaromi te.


pli: Puccha maṁ sabhiya pañhaṁ,


pli: Yaṁ kiñci manasicchasi;


pli: Tassa tasseva pañhassa,


pli: Ahaṁ antaṁ karomi te”ti.


pli: Atha kho sabhiyassa paribbājakassa etadahosi:


pli: “acchariyaṁ vata bho, abbhutaṁ vata bho.


pli: Yaṁ vatāhaṁ aññesu samaṇabrāhmaṇesu okāsakammamattampi nālatthaṁ taṁ me idaṁ samaṇena gotamena okāsakammaṁ katan”ti.


pli: Attamano pamudito udaggo pītisomanassajāto bhagavantaṁ pañhaṁ apucchi—


pli: “Kiṁpattinamāhu bhikkhunaṁ,


pli: (iti sabhiyo)


pli: Sorataṁ kena kathañca dantamāhu;


pli: Buddhoti kathaṁ pavuccati,


pli: Puṭṭho me bhagavā byākarohi”.


pli: “Pajjena katena attanā,


pli: (sabhiyāti bhagavā)


pli: Parinibbānagato vitiṇṇakaṅkho;


pli: Vibhavañca bhavañca vippahāya,


pli: Vusitavā khīṇapunabbhavo sa bhikkhu.


pli: Sabbattha upekkhako satimā,


pli: Na so hiṁsati kañci sabbaloke;


pli: Tiṇṇo samaṇo anāvilo,


pli: Ussadā yassa na santi sorato so.


pli: Yassindriyāni bhāvitāni,


pli: Ajjhattaṁ bahiddhā ca sabbaloke;


pli: Nibbijjha imaṁ parañca lokaṁ,


pli: Kālaṁ kaṅkhati bhāvito sa danto.


pli: Kappāni viceyya kevalāni,


pli: Saṁsāraṁ dubhayaṁ cutūpapātaṁ;


pli: Vigatarajamanaṅgaṇaṁ visuddhaṁ,


pli: Pattaṁ jātikhayaṁ tamāhu buddhan”ti.


pli: Atha kho sabhiyo paribbājako bhagavato bhāsitaṁ abhinanditvā anumoditvā attamano pamudito udaggo pītisomanassajāto bhagavantaṁ uttariṁ pañhaṁ apucchi—


pli: “Kiṁpattinamāhu brāhmaṇaṁ,


pli: (iti sabhiyo)


pli: Samaṇaṁ kena kathañca nhātakoti;


pli: Nāgoti kathaṁ pavuccati,


pli: Puṭṭho me bhagavā byākarohi”.


pli: “Bāhitvā sabbapāpakāni,


pli: (sabhiyāti bhagavā)


pli: Vimalo sādhusamāhito ṭhitatto;


pli: Saṁsāramaticca kevalī so,


pli: Asito tādi pavuccate sa brahmā.


pli: Samitāvi pahāya puññapāpaṁ,


pli: Virajo ñatvā imaṁ parañca lokaṁ;


pli: Jātimaraṇaṁ upātivatto,


pli: Samaṇo tādi pavuccate tathattā.


pli: Ninhāya sabbapāpakāni,


pli: Ajjhattaṁ bahiddhā ca sabbaloke;


pli: Devamanussesu kappiyesu,


pli: Kappaṁ neti tamāhu nhātakoti.


pli: Āguṁ na karoti kiñci loke,


pli: Sabbasaṁyoge visajja bandhanāni;


pli: Sabbattha na sajjatī vimutto,


pli: Nāgo tādi pavuccate tathattā”ti.


pli: Atha kho sabhiyo paribbājako …pe… bhagavantaṁ uttariṁ pañhaṁ apucchi—


pli: “Kaṁ khettajinaṁ vadanti buddhā,


pli: (iti sabhiyo)


pli: Kusalaṁ kena kathañca paṇḍitoti;


pli: Muni nāma kathaṁ pavuccati,


pli: Puṭṭho me bhagavā byākarohi”.


pli: “Khettāni viceyya kevalāni,


pli: (sabhiyāti bhagavā)


pli: Dibbaṁ mānusakañca brahmakhettaṁ;


pli: Sabbakhettamūlabandhanā pamutto,


pli: Khettajino tādi pavuccate tathattā.


pli: Kosāni viceyya kevalāni,


pli: Dibbaṁ mānusakañca brahmakosaṁ;


pli: Sabbakosamūlabandhanā pamutto,


pli: Kusalo tādi pavuccate tathattā.


pli: Dubhayāni viceyya paṇḍarāni,


pli: Ajjhattaṁ bahiddhā ca suddhipañño;


pli: Kaṇhaṁ sukkaṁ upātivatto,


pli: Paṇḍito tādi pavuccate tathattā.


pli: Asatañca satañca ñatvā dhammaṁ,


pli: Ajjhattaṁ bahiddhā ca sabbaloke;


pli: Devamanussehi pūjanīyo,


pli: Saṅgaṁ jālamaticca so munī”ti.


pli: Atha kho sabhiyo paribbājako …pe… bhagavantaṁ uttariṁ pañhaṁ apucchi—


pli: “Kiṁpattinamāhu vedaguṁ,


pli: (iti sabhiyo)


pli: Anuviditaṁ kena kathañca viriyavāti;


pli: Ājāniyo kinti nāma hoti,


pli: Puṭṭho me bhagavā byākarohi”.


pli: “Vedāni viceyya kevalāni,


pli: (sabhiyāti bhagavā)


pli: Samaṇānaṁ yānidhatthi brāhmaṇānaṁ;


pli: Sabbavedanāsu vītarāgo,


pli: Sabbaṁ vedamaticca vedagū so.


pli: Anuvicca papañcanāmarūpaṁ,


pli: Ajjhattaṁ bahiddhā ca rogamūlaṁ;


pli: Sabbarogamūlabandhanā pamutto,


pli: Anuvidito tādi pavuccate tathattā.


pli: Virato idha sabbapāpakehi,


pli: Nirayadukkhaṁ aticca viriyavāso;


pli: So vīriyavā padhānavā,


pli: Dhīro tādi pavuccate tathattā.


pli: Yassassu lunāni bandhanāni,


pli: Ajjhattaṁ bahiddhā ca saṅgamūlaṁ;


pli: Sabbasaṅgamūlabandhanā pamutto,


pli: Ājāniyo tādi pavuccate tathattā”ti.


pli: Atha kho sabhiyo paribbājako …pe… bhagavantaṁ uttariṁ pañhaṁ apucchi—


pli: “Kiṁpattinamāhu sottiyaṁ,


pli: (iti sabhiyo)


pli: Ariyaṁ kena kathañca caraṇavāti;


pli: Paribbājako kinti nāma hoti,


pli: Puṭṭho me bhagavā byākarohi”.


pli: “Sutvā sabbadhammaṁ abhiññāya loke,


pli: (sabhiyāti bhagavā)


pli: Sāvajjānavajjaṁ yadatthi kiñci;


pli: Abhibhuṁ akathaṅkathiṁ vimuttaṁ,


pli: Anighaṁ sabbadhimāhu sottiyoti.


pli: Chetvā āsavāni ālayāni,


pli: Vidvā so na upeti gabbhaseyyaṁ;


pli: Saññaṁ tividhaṁ panujja paṅkaṁ,


pli: Kappaṁ neti tamāhu ariyoti.


pli: Yo idha caraṇesu pattipatto,


pli: Kusalo sabbadā ājānāti dhammaṁ;


pli: Sabbattha na sajjati vimuttacitto,


pli: Paṭighā yassa na santi caraṇavā so.


pli: Dukkhavepakkaṁ yadatthi kammaṁ,


pli: Uddhamadho tiriyaṁ vāpi majjhe;


pli: Paribbājayitvā pariññacārī,


pli: Māyaṁ mānamathopi lobhakodhaṁ;


pli: Pariyantamakāsi nāmarūpaṁ,


pli: Taṁ paribbājakamāhu pattipattan”ti.


pli: Atha kho sabhiyo paribbājako bhagavato bhāsitaṁ abhinanditvā anumoditvā attamano pamudito udaggo pītisomanassajāto uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ sammukhā sāruppāhi gāthāhi abhitthavi:


pli: “Yāni ca tīṇi yāni ca saṭṭhi,


pli: Samaṇappavādasitāni bhūripañña;


pli: Saññakkharasaññanissitāni,


pli: Osaraṇāni vineyya oghatamagā.


pli: Antagūsi pāragū dukkhassa,


pli: Arahāsi sammāsambuddho khīṇāsavaṁ taṁ maññe;


pli: Jutimā mutimā pahūtapañño,


pli: Dukkhassantakara atāresi maṁ.


pli: Yaṁ me kaṅkhitamaññāsi,


pli: Vicikicchā maṁ tārayi namo te;


pli: Muni monapathesu pattipatta,


pli: Akhila ādiccabandhu soratosi.


pli: Yā me kaṅkhā pure āsi,


pli: Taṁ me byākāsi cakkhumā;


pli: Addhā munīsi sambuddho,


pli: Natthi nīvaraṇā tava.


pli: Upāyāsā ca te sabbe,


pli: Viddhastā vinaḷīkatā;


pli: Sītibhūto damappatto,


pli: Dhitimā saccanikkamo.


pli: Tassa te nāganāgassa,


pli: Mahāvīrassa bhāsato;


pli: Sabbe devānumodanti,


pli: Ubho nāradapabbatā.


pli: Namo te purisājañña,


pli: Namo te purisuttama;


pli: Sadevakasmiṁ lokasmiṁ,


pli: Natthi te paṭipuggalo.


pli: Tuvaṁ buddho tuvaṁ satthā,


pli: Tuvaṁ mārābhibhū muni;


pli: Tuvaṁ anusaye chetvā,


pli: Tiṇṇo tāresimaṁ pajaṁ.


pli: Upadhī te samatikkantā,


pli: Āsavā te padālitā;


pli: Sīhosi anupādāno,


pli: Pahīnabhayabheravo.


pli: Puṇḍarīkaṁ yathā vaggu,


pli: Toye na upalimpati;


pli: Evaṁ puññe ca pāpe ca,


pli: Ubhaye tvaṁ na limpasi;


pli: Pāde vīra pasārehi,


pli: Sabhiyo vandati satthuno”ti.


pli: Atha kho sabhiyo paribbājako bhagavato pādesu sirasā nipatitvā bhagavantaṁ etadavoca:


pli: “abhikkantaṁ, bhante …pe…


pli: esāhaṁ bhagavantaṁ saraṇaṁ gacchāmi dhammañca bhikkhusaṅghañca;


pli: labheyyāhaṁ, bhante, bhagavato santike pabbajjaṁ, labheyyaṁ upasampadan”ti.


pli: “Yo kho, sabhiya, aññatitthiyapubbo imasmiṁ dhammavinaye ākaṅkhati pabbajjaṁ, ākaṅkhati upasampadaṁ, so cattāro māse parivasati; catunnaṁ māsānaṁ accayena āraddhacittā bhikkhū pabbājenti, upasampādenti bhikkhubhāvāya.


pli: Api ca mettha puggalavemattatā viditā”ti.


pli: “Sace, bhante, aññatitthiyapubbā imasmiṁ dhammavinaye ākaṅkhantā pabbajjaṁ, ākaṅkhantā upasampadaṁ cattāro māse parivasanti, catunnaṁ māsānaṁ accayena āraddhacittā bhikkhū pabbājenti, upasampādenti bhikkhubhāvāya, ahaṁ cattāri vassāni parivasissāmi; catunnaṁ vassānaṁ accayena āraddhacittā bhikkhū pabbājentu upasampādentu bhikkhubhāvāyā”ti.


pli: Alattha kho sabhiyo paribbājako bhagavato santike pabbajjaṁ alattha upasampadaṁ …pe…


pli: aññataro kho panāyasmā sabhiyo arahataṁ ahosīti.


pli: Sabhiyasuttaṁ chaṭṭhaṁ.


title_pli: Sutta Nipāta 3.7 Selasutta

pli: Sutta Nipāta 3.7


pli: Selasutta


pli: Evaṁ me sutaṁ—


pli: ekaṁ samayaṁ bhagavā aṅguttarāpesu cārikaṁ caramāno mahatā bhikkhusaṅghena saddhiṁ aḍḍhateḷasehi bhikkhusatehi yena āpaṇaṁ nāma aṅguttarāpānaṁ nigamo tadavasari.


pli: Assosi kho keṇiyo jaṭilo:


pli: “samaṇo khalu, bho, gotamo sakyaputto sakyakulā pabbajito aṅguttarāpesu cārikaṁ caramāno mahatā bhikkhusaṅghena saddhiṁ aḍḍhateḷasehi bhikkhusatehi āpaṇaṁ anuppatto.


pli: Taṁ kho pana bhavantaṁ gotamaṁ evaṁ kalyāṇo kittisaddo abbhuggato:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā’ti.


pli: So imaṁ lokaṁ sadevakaṁ samārakaṁ sabrahmakaṁ sassamaṇabrāhmaṇiṁ pajaṁ sadevamanussaṁ sayaṁ abhiññā sacchikatvā pavedeti.


pli: So dhammaṁ deseti ādikalyāṇaṁ majjhekalyāṇaṁ pariyosānakalyāṇaṁ sātthaṁ sabyañjanaṁ, kevalaparipuṇṇaṁ parisuddhaṁ brahmacariyaṁ pakāseti.


pli: Sādhu kho pana tathārūpānaṁ arahataṁ dassanaṁ hotī”ti.


pli: Atha kho keṇiyo jaṭilo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi.


pli: Ekamantaṁ nisinnaṁ kho keṇiyaṁ jaṭilaṁ bhagavā dhammiyā kathāya sandassesi samādapesi samuttejesi sampahaṁsesi.


pli: Atha kho keṇiyo jaṭilo bhagavatā dhammiyā kathāya sandassito samādapito samuttejito sampahaṁsito bhagavantaṁ etadavoca:


pli: “adhivāsetu me bhavaṁ gotamo svātanāya bhattaṁ saddhiṁ bhikkhusaṅghenā”ti.


pli: Evaṁ vutte, bhagavā keṇiyaṁ jaṭilaṁ etadavoca:


pli: “mahā kho, keṇiya, bhikkhusaṅgho aḍḍhateḷasāni bhikkhusatāni; tvañca brāhmaṇesu abhippasanno”ti.


pli: Dutiyampi kho keṇiyo jaṭilo bhagavantaṁ etadavoca:


pli: “kiñcāpi, bho gotama, mahā bhikkhusaṅgho aḍḍhateḷasāni bhikkhusatāni, ahañca brāhmaṇesu abhippasanno;


pli: adhivāsetu me bhavaṁ gotamo svātanāya bhattaṁ saddhiṁ bhikkhusaṅghenā”ti.


pli: Dutiyampi kho bhagavā keṇiyaṁ jaṭilaṁ etadavoca:


pli: Tatiyampi kho keṇiyo jaṭilo bhagavantaṁ etadavoca:


pli: “kiñcāpi, bho gotama, mahā bhikkhusaṅgho aḍḍhateḷasāni bhikkhusatāni, ahañca brāhmaṇesu abhippasanno,


pli: Adhivāsesi bhagavā tuṇhībhāvena.


pli: Atha kho keṇiyo jaṭilo bhagavato adhivāsanaṁ viditvā uṭṭhāyāsanā yena sako assamo tenupasaṅkami; upasaṅkamitvā mittāmacce ñātisālohite āmantesi:


pli: “suṇantu me bhavanto mittāmaccā ñātisālohitā,


pli: samaṇo me gotamo nimantito svātanāya bhattaṁ saddhiṁ bhikkhusaṅghena,


pli: yena me kāyaveyyāvaṭikaṁ kareyyāthā”ti.


pli: “Evaṁ, bho”ti kho keṇiyassa jaṭilassa mittāmaccā ñātisālohitā keṇiyassa jaṭilassa paṭissutvā appekacce uddhanāni khaṇanti, appekacce kaṭṭhāni phālenti, appekacce bhājanāni dhovanti, appekacce udakamaṇikaṁ patiṭṭhāpenti, appekacce āsanāni paññāpenti.


pli: Keṇiyo pana jaṭilo sāmaṁyeva maṇḍalamāḷaṁ paṭiyādeti.


pli: Tena kho pana samayena selo brāhmaṇo āpaṇe paṭivasati, tiṇṇaṁ vedānaṁ pāragū sanighaṇḍukeṭubhānaṁ sākkharappabhedānaṁ itihāsapañcamānaṁ padako veyyākaraṇo lokāyatamahāpurisalakkhaṇesu anavayo, tīṇi ca māṇavakasatāni mante vāceti.


pli: Tena kho pana samayena keṇiyo jaṭilo sele brāhmaṇe abhippasanno hoti.


pli: Atha kho selo brāhmaṇo tīhi māṇavakasatehi parivuto jaṅghāvihāraṁ anucaṅkamamāno anuvicaramāno yena keṇiyassa jaṭilassa assamo tenupasaṅkami.


pli: Addasā kho selo brāhmaṇo keṇiyassa jaṭilassa assame appekacce uddhanāni khaṇante …pe… appekacce āsanāni paññapente, keṇiyaṁ pana jaṭilaṁ sāmaṁyeva maṇḍalamāḷaṁ paṭiyādentaṁ.


pli: Disvāna keṇiyaṁ jaṭilaṁ etadavoca:


pli: “kiṁ nu kho bhoto keṇiyassa āvāho vā bhavissati, vivāho vā bhavissati, mahāyañño vā paccupaṭṭhito, rājā vā māgadho seniyo bimbisāro nimantito svātanāya saddhiṁ balakāyenā”ti?


pli: “Na me, bho sela, āvāho vā bhavissati vivāho vā, nāpi rājā māgadho seniyo bimbisāro nimantito svātanāya saddhiṁ balakāyena;


pli: api ca kho me mahāyañño paccupaṭṭhito.


pli: Atthi samaṇo gotamo sakyaputto sakyakulā pabbajito aṅguttarāpesu cārikaṁ caramāno mahatā bhikkhusaṅghena saddhiṁ aḍḍhateḷasehi bhikkhusatehi āpaṇaṁ anuppatto.


pli: Taṁ kho pana bhavantaṁ gotamaṁ …pe…


pli: buddho bhagavāti.


pli: So me nimantito svātanāya bhattaṁ saddhiṁ bhikkhusaṅghenā”ti.


pli: “Buddhoti, bho keṇiya, vadesi”?


pli: “Buddhoti, bho sela, vadāmi”.


pli: “Buddhoti, bho sela, vadāmī”ti.


pli: Atha kho selassa brāhmaṇassa etadahosi:


pli: “ghosopi kho eso dullabho lokasmiṁ, yadidaṁ buddhoti.


pli: Āgatāni kho panamhākaṁ mantesu dvattiṁsamahāpurisalakkhaṇāni, yehi samannāgatassa mahāpurisassa dveva gatiyo bhavanti anaññā.


pli: Sace agāraṁ ajjhāvasati rājā hoti cakkavattī dhammiko dhammarājā cāturanto vijitāvī janapadatthāvariyappatto sattaratanasamannāgato.


pli: Tassimāni satta ratanāni bhavanti, seyyathidaṁ—


pli: cakkaratanaṁ, hatthiratanaṁ, assaratanaṁ, maṇiratanaṁ, itthiratanaṁ, gahapatiratanaṁ, pariṇāyakaratanameva sattamaṁ.


pli: Parosahassaṁ kho panassa puttā bhavanti sūrā vīraṅgarūpā parasenappamaddanā.


pli: So imaṁ pathaviṁ sāgarapariyantaṁ adaṇḍena asatthena dhammena abhivijiya ajjhāvasati.


pli: Sace kho pana agārasmā anagāriyaṁ pabbajati, arahaṁ hoti sammāsambuddho loke vivaṭṭacchado.


pli: Kahaṁ pana, bho keṇiya, etarahi so bhavaṁ gotamo viharati arahaṁ sammāsambuddho”ti?


pli: Evaṁ vutte, keṇiyo jaṭilo dakkhiṇaṁ bāhuṁ paggahetvā selaṁ brāhmaṇaṁ etadavoca:


pli: “yenesā, bho sela, nīlavanarājī”ti.


pli: Atha kho selo brāhmaṇo tīhi māṇavakasatehi saddhiṁ yena bhagavā tenupasaṅkami.


pli: Atha kho selo brāhmaṇo te māṇavake āmantesi:


pli: “appasaddā bhonto āgacchantu, pade padaṁ nikkhipantā.


pli: Durāsadā hi te bhagavanto sīhāva ekacarā.


pli: Yadā cāhaṁ, bho, samaṇena gotamena saddhiṁ manteyyaṁ, mā me bhonto antarantarā kathaṁ opātetha;


pli: kathāpariyosānaṁ me bhavanto āgamentū”ti.


pli: Atha kho selo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi.


pli: Ekamantaṁ nisinno kho selo brāhmaṇo bhagavato kāye dvattiṁsamahāpurisalakkhaṇāni samannesi.


pli: Addasā kho selo brāhmaṇo bhagavato kāye dvattiṁsamahāpurisalakkhaṇāni yebhuyyena ṭhapetvā dve.


pli: Dvīsu mahāpurisalakkhaṇesu kaṅkhati vicikicchati nādhimuccati na sampasīdati—


pli: kosohite ca vatthaguyhe pahūtajivhatāya cāti.


pli: Atha kho bhagavato etadahosi:


pli: “passati kho me ayaṁ selo brāhmaṇo dvattiṁsamahāpurisalakkhaṇāni yebhuyyena ṭhapetvā dve.


pli: kosohite ca vatthaguyhe pahūtajivhatāya cā”ti.


pli: Atha kho bhagavā tathārūpaṁ iddhābhisaṅkhāraṁ abhisaṅkhāsi, yathā addasa selo brāhmaṇo bhagavato kosohitaṁ vatthaguyhaṁ.


pli: Atha kho bhagavā jivhaṁ ninnāmetvā ubhopi kaṇṇasotāni anumasi paṭimasi, ubhopi nāsikasotāni anumasi paṭimasi, kevalampi nalāṭamaṇḍalaṁ jivhāya chādesi.


pli: Atha kho selassa brāhmaṇassa etadahosi:


pli: “samannāgato kho samaṇo gotamo dvattiṁsamahāpurisalakkhaṇehi paripuṇṇehi, no aparipuṇṇehi.


pli: No ca kho naṁ jānāmi buddho vā no vā.


pli: Sutaṁ kho pana metaṁ brāhmaṇānaṁ vuḍḍhānaṁ mahallakānaṁ ācariyapācariyānaṁ bhāsamānānaṁ:


pli: ‘ye te bhavanti arahanto sammāsambuddhā, te sake vaṇṇe bhaññamāne attānaṁ pātukarontī’ti.


pli: Yannūnāhaṁ samaṇaṁ gotamaṁ sammukhā sāruppāhi gāthāhi abhitthaveyyan”ti.


pli: Atha kho selo brāhmaṇo bhagavantaṁ sammukhā sāruppāhi gāthāhi abhitthavi:


pli: “Paripuṇṇakāyo suruci,


pli: Sujāto cārudassano;


pli: Suvaṇṇavaṇṇosi bhagavā,


pli: Susukkadāṭhosi vīriyavā.


pli: Narassa hi sujātassa,


pli: ye bhavanti viyañjanā;


pli: Sabbe te tava kāyasmiṁ,


pli: mahāpurisalakkhaṇā.


pli: Pasannanetto sumukho,


pli: brahā uju patāpavā;


pli: Majjhe samaṇasaṅghassa,


pli: ādiccova virocasi.


pli: Kalyāṇadassano bhikkhu,


pli: kañcanasannibhattaco;


pli: Kiṁ te samaṇabhāvena,


pli: evaṁ uttamavaṇṇino.


pli: Rājā arahasi bhavituṁ,


pli: cakkavattī rathesabho;


pli: Cāturanto vijitāvī,


pli: jambusaṇḍassa issaro.


pli: Khattiyā bhogirājāno,


pli: anuyantā bhavantu te;


pli: Rājābhirājā manujindo,


pli: rajjaṁ kārehi gotama”.


pli: “Rājāhamasmi selāti,


pli: (bhagavā)


pli: Dhammarājā anuttaro;


pli: Dhammena cakkaṁ vattemi,


pli: Cakkaṁ appaṭivattiyaṁ”.


pli: “Sambuddho paṭijānāsi,


pli: (iti selo brāhmaṇo)


pli: ‘Dhammena cakkaṁ vattemi’,


pli: Iti bhāsasi gotama.


pli: Ko nu senāpati bhoto,


pli: Sāvako satthuranvayo;


pli: Ko te tamanuvatteti,


pli: Dhammacakkaṁ pavattitaṁ”.


pli: “Mayā pavattitaṁ cakkaṁ,


pli: (selāti bhagavā)


pli: Dhammacakkaṁ anuttaraṁ;


pli: Sāriputto anuvatteti,


pli: Anujāto tathāgataṁ.


pli: Abhiññeyyaṁ abhiññātaṁ,


pli: Bhāvetabbañca bhāvitaṁ;


pli: Pahātabbaṁ pahīnaṁ me,


pli: Tasmā buddhosmi brāhmaṇa.


pli: Vinayassu mayi kaṅkhaṁ,


pli: Adhimuccassu brāhmaṇa;


pli: Dullabhaṁ dassanaṁ hoti,


pli: Sambuddhānaṁ abhiṇhaso.


pli: Yesaṁ ve dullabho loke,


pli: Pātubhāvo abhiṇhaso;


pli: Sohaṁ brāhmaṇa sambuddho,


pli: Sallakatto anuttaro.


pli: Brahmabhūto atitulo,


pli: Mārasenappamaddano;


pli: Sabbāmitte vasīkatvā,


pli: Modāmi akutobhayo”.


pli: “Imaṁ bhavanto nisāmetha,


pli: Yathā bhāsati cakkhumā;


pli: Sallakatto mahāvīro,


pli: Sīhova nadatī vane.


pli: Brahmabhūtaṁ atitulaṁ,


pli: Mārasenappamaddanaṁ;


pli: Ko disvā nappasīdeyya,


pli: Api kaṇhābhijātiko.


pli: Yo maṁ icchati anvetu,


pli: Yo vā nicchati gacchatu;


pli: Idhāhaṁ pabbajissāmi,


pli: Varapaññassa santike”.


pli: “Evañce ruccati bhoto,


pli: Sammāsambuddhasāsane;


pli: Mayampi pabbajissāma,


pli: Brāhmaṇā tisatā ime,


pli: Yācanti pañjalīkatā;


pli: “Brahmacariyaṁ carissāma,


pli: Bhagavā tava santike”.


pli: “Svākkhātaṁ brahmacariyaṁ,


pli: (selāti bhagavā)


pli: Sandiṭṭhikamakālikaṁ;


pli: Yattha amoghā pabbajjā,


pli: Appamattassa sikkhato”ti.


pli: Alattha kho selo brāhmaṇo sapariso bhagavato santike pabbajjaṁ, alattha upasampadaṁ.


pli: Atha kho keṇiyo jaṭilo tassā rattiyā accayena sake assame paṇītaṁ khādanīyaṁ bhojanīyaṁ paṭiyādāpetvā bhagavato kālaṁ ārocāpesi:


pli: “kālo, bho gotama, niṭṭhitaṁ bhattan”ti.


pli: Atha kho bhagavā pubbaṇhasamayaṁ nivāsetvā pattacīvaramādāya yena keṇiyassa jaṭilassa assamo tenupasaṅkami; upasaṅkamitvā paññatte āsane nisīdi saddhiṁ bhikkhusaṅghena.


pli: Atha kho keṇiyo jaṭilo buddhappamukhaṁ bhikkhusaṅghaṁ paṇītena khādanīyena bhojanīyena sahatthā santappesi sampavāresi.


pli: Atha kho keṇiyo jaṭilo bhagavantaṁ bhuttāviṁ onītapattapāṇiṁ aññataraṁ nīcaṁ āsanaṁ gahetvā ekamantaṁ nisīdi.


pli: Ekamantaṁ nisinnaṁ kho keṇiyaṁ jaṭilaṁ bhagavā imāhi gāthāhi anumodi:


pli: “Aggihuttamukhā yaññā,


pli: Sāvittī chandaso mukhaṁ;


pli: Rājā mukhaṁ manussānaṁ,


pli: Nadīnaṁ sāgaro mukhaṁ.


pli: Nakkhattānaṁ mukhaṁ cando,


pli: Ādicco tapataṁ mukhaṁ;


pli: Puññaṁ ākaṅkhamānānaṁ,


pli: Saṅgho ve yajataṁ mukhan”ti.


pli: Atha kho bhagavā keṇiyaṁ jaṭilaṁ imāhi gāthāhi anumoditvā uṭṭhāyāsanā pakkāmi.


pli: Atha kho āyasmā selo sapariso eko vūpakaṭṭho appamatto ātāpī pahitatto viharanto nacirasseva …pe…


pli: aññataro kho panāyasmā selo sapariso arahataṁ ahosi.


pli: Atha kho āyasmā selo sapariso yena bhagavā tenupasaṅkami, upasaṅkamitvā ekaṁsaṁ cīvaraṁ katvā yena bhagavā tenañjaliṁ paṇāmetvā bhagavantaṁ gāthāya ajjhabhāsi:


pli: “Yaṁ taṁ saraṇamāgamha,


pli: Ito aṭṭhami cakkhuma;


pli: Sattarattena bhagavā,


pli: Dantamha tava sāsane.


pli: Tuvaṁ buddho tuvaṁ satthā,


pli: Tuvaṁ mārābhibhū muni;


pli: Tuvaṁ anusaye chetvā,


pli: Tiṇṇo tāresimaṁ pajaṁ.


pli: Upadhī te samatikkantā,


pli: Āsavā te padālitā;


pli: Sīhosi anupādāno,


pli: Pahīnabhayabheravo.


pli: Bhikkhavo tisatā ime,


pli: Tiṭṭhanti pañjalīkatā;


pli: Pāde vīra pasārehi,


pli: Nāgā vandantu satthuno”ti.


pli: Selasuttaṁ sattamaṁ.


title_pli: Sutta Nipāta 3.8 Sallasutta

pli: Sutta Nipāta 3.8


pli: Sallasutta


pli: Animittamanaññātaṁ,


pli: maccānaṁ idha jīvitaṁ;


pli: Kasirañca parittañca,


pli: tañca dukkhena saṁyutaṁ.


pli: Na hi so upakkamo atthi,


pli: yena jātā na miyyare;


pli: Jarampi patvā maraṇaṁ,


pli: evaṁdhammā hi pāṇino.


pli: Phalānamiva pakkānaṁ,


pli: pāto patanato bhayaṁ;


pli: Evaṁ jātāna maccānaṁ,


pli: niccaṁ maraṇato bhayaṁ.


pli: Yathāpi kumbhakārassa,


pli: katā mattikabhājanā;


pli: Sabbe bhedanapariyantā,


pli: evaṁ maccāna jīvitaṁ.


pli: Daharā ca mahantā ca,


pli: ye bālā ye ca paṇḍitā;


pli: Sabbe maccuvasaṁ yanti,


pli: sabbe maccuparāyaṇā.


pli: Tesaṁ maccuparetānaṁ,


pli: gacchataṁ paralokato;


pli: Na pitā tāyate puttaṁ,


pli: ñātī vā pana ñātake.


pli: Pekkhataṁyeva ñātīnaṁ,


pli: passa lālapataṁ puthu;


pli: Ekamekova maccānaṁ,


pli: govajjho viya nīyati.


pli: Evamabbhāhato loko,


pli: Maccunā ca jarāya ca;


pli: Tasmā dhīrā na socanti,


pli: Viditvā lokapariyāyaṁ.


pli: Yassa maggaṁ na jānāsi,


pli: āgatassa gatassa vā;


pli: Ubho ante asampassaṁ,


pli: niratthaṁ paridevasi.


pli: Paridevayamāno ce,


pli: Kiñcidatthaṁ udabbahe;


pli: Sammūḷho hiṁsamattānaṁ,


pli: Kayirā ce naṁ vicakkhaṇo.


pli: Na hi ruṇṇena sokena,


pli: Santiṁ pappoti cetaso;


pli: Bhiyyassuppajjate dukkhaṁ,


pli: Sarīraṁ cupahaññati.


pli: Kiso vivaṇṇo bhavati,


pli: Hiṁsamattānamattanā;


pli: Na tena petā pālenti,


pli: Niratthā paridevanā.


pli: Sokamappajahaṁ jantu,


pli: Bhiyyo dukkhaṁ nigacchati;


pli: Anutthunanto kālaṅkataṁ,


pli: Sokassa vasamanvagū.


pli: Aññepi passa gamine,


pli: Yathākammupage nare;


pli: Maccuno vasamāgamma,


pli: Phandantevidha pāṇino.


pli: Yena yena hi maññanti,


pli: Tato taṁ hoti aññathā;


pli: Etādiso vinābhāvo,


pli: Passa lokassa pariyāyaṁ.


pli: Api vassasataṁ jīve,


pli: Bhiyyo vā pana māṇavo;


pli: Ñātisaṅghā vinā hoti,


pli: Jahāti idha jīvitaṁ.


pli: Tasmā arahato sutvā,


pli: Vineyya paridevitaṁ;


pli: Petaṁ kālaṅkataṁ disvā,


pli: Neso labbhā mayā iti.


pli: Yathā saraṇamādittaṁ,


pli: Vārinā parinibbaye;


pli: Evampi dhīro sapañño,


pli: Paṇḍito kusalo naro;


pli: Khippamuppatitaṁ sokaṁ,


pli: Vāto tūlaṁva dhaṁsaye.


pli: Paridevaṁ pajappañca,


pli: Domanassañca attano;


pli: Attano sukhamesāno,


pli: Abbahe sallamattano.


pli: Abbūḷhasallo asito,


pli: santiṁ pappuyya cetaso;


pli: Sabbasokaṁ atikkanto,


pli: asoko hoti nibbutoti.


pli: Sallasuttaṁ aṭṭhamaṁ.


title_pli: Sutta Nipāta 3.9 Vāseṭṭhasutta

pli: Sutta Nipāta 3.9


pli: Vāseṭṭhasutta


pli: Evaṁ me sutaṁ—


pli: ekaṁ samayaṁ bhagavā icchānaṅgale viharati icchānaṅgalavanasaṇḍe.


pli: Tena kho pana samayena sambahulā abhiññātā abhiññātā brāhmaṇamahāsālā icchānaṅgale paṭivasanti, seyyathidaṁ—


pli: caṅkī brāhmaṇo, tārukkho brāhmaṇo, pokkharasāti brāhmaṇo, jāṇussoṇi brāhmaṇo, todeyyo brāhmaṇo, aññe ca abhiññātā abhiññātā brāhmaṇamahāsālā.


pli: Atha kho vāseṭṭhabhāradvājānaṁ māṇavānaṁ jaṅghāvihāraṁ anucaṅkamantānaṁ anuvicarantānaṁ ayamantarākathā udapādi:


pli: “kathaṁ, bho, brāhmaṇo hotī”ti?


pli: Bhāradvājo māṇavo evamāha:


pli: “yato kho, bho, ubhato sujāto hoti mātito ca pitito ca saṁsuddhagahaṇiko yāva sattamā pitāmahayugā akkhitto anupakkuṭṭho jātivādena,


pli: ettāvatā kho bho brāhmaṇo hotī”ti.


pli: Vāseṭṭho māṇavo evamāha:


pli: “yato kho, bho, sīlavā ca hoti vatasampanno ca,


pli: ettāvatā kho, bho, brāhmaṇo hotī”ti.


pli: Neva kho asakkhi bhāradvājo māṇavo vāseṭṭhaṁ māṇavaṁ saññāpetuṁ, na pana asakkhi vāseṭṭho māṇavo bhāradvājaṁ māṇavaṁ saññāpetuṁ.